text:
Ιουνίου 2000 (εφεξής «ΣΔΕ»). Οι υπογράφουσες χώρες των Άνδεων καταβάλλουν κάθε δυνατή προσπάθεια για να προσχωρήσουν στη ΣΔΕ.
 3. Όταν η εμπορία ενός φαρμακευτικού ή γεωργικού χημικού προϊόντος (71) σε Μέρος απαιτεί τη χορήγηση άδειας εκ μέρους των αρμόδιων αρχών για τα θέματα αυτά, το εν λόγω Μέρος καταβάλλει κάθε δυνατή προσπάθεια για την έγκαιρη διεκπεραίωση της αντίστοιχης αίτησης, προκειμένου να αποφευχθούν αδικαιολόγητες καθυστερήσεις. Τα Μέρη συνεργάζονται και παρέχουν αμοιβαία συνδρομή για την επίτευξη αυτού του στόχου.
 4. Όσον αφορά ένα φαρμακευτικό προϊόν το οποίο καλύπτεται από δίπλωμα ευρεσιτεχνίας, έκαστο Μέρος δύναται, σύμφωνα με την εγχώρια νομοθεσία του, να παρέχει έναν μηχανισμό για να αποζημιώνεται ο κάτοχος του διπλώματος ευρεσιτεχνίας για την αδικαιολόγητη μείωση της πραγματικής διάρκειας του διπλώματος ευρεσιτεχνίας που απορρέει από την πρώτη έγκριση εμπορίας αυτού του προϊόντος στο συγκεκριμένο Μέρος. Ο μηχανισμός αυτός παρέχει όλα τα αποκλειστικά δικαιώματα ενός διπλώματος ευρεσιτεχνίας, και υπόκειται στους ίδιους περιορισμούς και στις ίδιες εξαιρέσεις με το αρχικό δίπλωμα ευρεσιτεχνίας.
 Τμήμα 6
 Προστασία των στοιχείων ορισμένων προϊόντων που αποτελούν αντικείμενο ρυθμίσεων
 Άρθρο 231
 1. Έκαστο Μέρος προστατεύει τα αποτελέσματα δοκιμών που δεν έχουν δοθεί στη δημοσιότητα ή άλλου είδους στοιχεία σχετικά με την ασφάλεια και την αποτελεσματικότητα φαρμακευτικών προϊόντων (72) και γεωργικών χημικών προϊόντων, σύμφωνα με το άρθρο 39 της Συμφωνίας TRIPS και την εγχώρια νομοθεσία του.
 2. Σύμφωνα με την παράγραφο 1, και με την επιφύλαξη της παραγράφου 4, όταν ένα Μέρος απαιτεί, ως προϋπόθεση για την έγκριση της εμπορίας φαρμακευτικών ή γεωργικών χημικών προϊόντων τα οποία περιέχουν νέες χημικές οντότητες, την υποβολή των αποτελεσμάτων δοκιμών που δεν έχουν δοθεί στη δημοσιότητα ή άλλου είδους στοιχείων σχετικών με την ασφάλεια και την αποτελεσματικότητα, το Μέρος αυτό παρέχει περίοδο αποκλειστικότητας, κανονικά πενταετή, από την ημερομηνία έγκρισης εμπορίας των φαρμακευτικών προϊόντων στο έδαφος του Μέρους αυτού, και δεκαετή για τα γεωργικά χημικά προϊόντα·· κατά την περίοδο αυτή, τρίτο μέρος δεν μπορεί να εμπορεύεται προϊόν που βασίζεται σε αυτά τα στοιχεία, εκτός εάν προσκομίσει αποδείξεις σχετικά με τη ρητή συγκατάθεση του κατόχου των προστατευόμενων πληροφοριών ή τα δικά του/της στοιχεία δοκιμών.
 3. Για τους σκοπούς του παρόντος άρθρου, ως «νέα χημική οντότητα» νοείται αυτή που δεν έχει εγκριθεί προηγουμένως στο έδαφος του Μέρους προς χρήση σε φαρμακευτικό ή χημικό γεωργικό προϊόν, σύμφωνα με την εγχώρια νομοθεσία του. Συνεπώς, τα Μέρη δεν είναι αναγκαίο να εφαρμόζουν το παρόν άρθρο σχετικά με τα φαρμακευτικά προϊόντα που περιέχουν χημική οντότητα η οποία έχει εγκριθεί προηγουμένως στο έδαφος του Μέρους.
 4. Τα Μέρη δύνανται να ρυθμίζουν:
 α)
 εξαιρέσεις για λόγους δημόσιου συμφέροντος, καταστάσεις εθνικής έκτακτης ανάγκης ή περιπτώσεις άκρως επείγουσας ανάγκης, όταν είναι απαραίτητο για να επιτραπεί σε τρίτα μέρη η πρόσβαση στα στοιχεία αυτά, και
 β)
 συνοπτικές διαδικασίες για την έγκριση εμπορίας στο έδαφός τους, που στηρίζονται σε έγκριση εμπορίας που χορηγήθηκε από άλλο Μέρος. Σε αυτή την περίπτωση, η περίοδος αποκλειστικής χρήσης των στοιχείων που υποβάλλονται για τη χορήγηση της έγκρισης αρχίζει από την ημερομηνία της πρώτης έγκρισης εμπορίας, εφόσον η έγκριση χορηγείται εντός εξαμήνου από την υποβολή πλήρους αίτησης.
 5. Όσον αφορά τα γεωργικά χημικά


text:
προϊόντα, τα Μέρη δύνανται να προβλέπουν διαδικασίες, οι οποίες επιτρέπουν την αποστολή ή αναφορά εμπιστευτικών πληροφοριών σχετικά με την ασφάλεια και την αποτελεσματικότητα δοκιμών και μελετών που αφορούν σπονδυλωτά ζώα. Κατά τη διάρκεια της προστασίας, ο ενδιαφερόμενος να χρησιμοποιήσει αυτές τις πληροφορίες, αποζημιώνει τον κάτοχο των προστατευόμενων πληροφοριών. Το κόστος της αποζημίωσης αυτής καθορίζεται με ακριβοδίκαιο, διαφανή και αμερόληπτο τρόπο. Το δικαίωμα σε αυτή την αποζημίωση ισχύει για το χρονικό διάστημα που διαρκεί η προστασία των μη δημοσιοποιημένων πληροφοριών σχετικά με την ασφάλεια και την αποτελεσματικότητα.
 6. Σύμφωνα με τις διατάξεις του άρθρου 197 παράγραφος 5, η προστασία που προβλέπεται στο παρόν άρθρο δεν εμποδίζει Μέρος να θεσπίζει μέτρα ως απάντηση σε κατάχρηση δικαιωμάτων διανοητικής ιδιοκτησίας ή μεθόδους που περιορίζουν αλόγιστα το εμπόριο.
 Τμήμα 7
 Φυτικές ποικιλίες
 Άρθρο 232
 Τα Μέρη συνεργάζονται για την προώθηση και εξασφάλιση της προστασίας των φυτικών ποικιλιών με βάση τη Διεθνή σύμβαση για την προστασία των νέων φυτικών ποικιλιών (εφεξής «σύμβαση UPOV»), όπως αναθεωρήθηκε στις 19 Μαρτίου 1991, συμπεριλαμβανομένης της προαιρετικής εξαίρεσης από τα δικαιώματα δημιουργού που αναφέρεται στο άρθρο 15 παράγραφος 2 της εν λόγω Σύμβασης.
 Τμήμα 8
 Αθέμιτος ανταγωνισμός
 Άρθρο 233
 1. Έκαστο Μέρος παρέχει αποτελεσματική προστασία κατά του αθέμιτου ανταγωνισμού, σύμφωνα με το άρθρο 10α της Σύμβασης των Παρισίων. Για τον σκοπό αυτόν, κάθε πράξη που τελείται σε σχέση με βιομηχανική ιδιοκτησία κατά την πραγματοποίηση εμπορικών πράξεων που αντιβαίνουν σε θεμιτές επιχειρηματικές πρακτικές θεωρείται μη θεμιτή, σύμφωνα με την εγχώρια νομοθεσία εκάστου Μέρους.
 2. Σύμφωνα με την εγχώρια νομοθεσία εκάστου Μέρους, το παρόν άρθρο δύναται να εφαρμόζεται με την επιφύλαξη της προστασίας που παρέχεται δυνάμει του παρόντος Τίτλου.
 ΚΕΦΑΛΑΙΟ 4
 Επιβολή της εφαρμογής των δικαιωμάτων διανοητικής ιδιοκτησίας
 Τμήμα 1
 Γενικές διατάξεις
 Άρθρο 234
 1. Με την επιφύλαξη των δικαιωμάτων και των υποχρεώσεών τους στο πλαίσιο της Συμφωνίας TRIPS, και ιδίως του Μέρους ΙΙΙ, έκαστο Μέρος μεριμνά για τα μέτρα, τις διαδικασίες και τα μέτρα αποκατάστασης, όπως προβλέπεται στο παρόν Κεφάλαιο, που απαιτούνται για την εξασφάλιση της επιβολής της εφαρμογής των δικαιωμάτων διανοητικής ιδιοκτησίας, όπως ορίζονται στο άρθρο 196 εδάφια 5 α) έως 5 θ).
 2. Οι διατάξεις του παρόντος Κεφαλαίου περιλαμβάνουν μέτρα, διαδικασίες και μέτρα αποκατάστασης τα οποία είναι εφαρμόσιμα σε σύντομο χρονικό διάστημα, αποτελεσματικά και αναλογικά, με τα οποία αποθαρρύνεται η διάπραξη περαιτέρω παραβιάσεων και τα οποία εφαρμόζονται κατά τρόπο ώστε να αποτρέπεται η δημιουργία εμποδίων στο νόμιμο εμπόριο και να προβλέπονται εγγυήσεις κατά της κατάχρησής τους.
 3. Οι διαδικασίες για την επιβολή της εφαρμογής των δικαιωμάτων διανοητικής ιδιοκτησίας είναι εύλογες και δίκαιες, δεν είναι περίπλοκες και δαπανηρές άνευ λόγου και δεν προβλέπουν παράλογες προθεσμίες ούτε συνεπάγονται αδικαιολόγητες καθυστερήσεις.
 4. Το παρόν Κεφάλαιο δεν δημιουργεί για τα Μέρη καμία υποχρέωση για την καθιέρωση στο πλαίσιο του δικαιοδοτικού συστήματος των Μερών ειδικού μηχανισμού για την επιβολή της εφαρμογής των δικαιωμάτων διανοητικής ιδιοκτησίας, ξεχωριστή της υφισταμένης για την επιβολή της εφαρμογής του νόμου εν γένει, ούτε οποιαδήποτε υποχρέωση κατανομής των πόρων μεταξύ της επιβολής της εφαρμογής των δικαιωμάτων διανοητικής ιδιοκτησίας και της επιβολής της εφαρμογής του νόμου, γενικά.
 Τμήμα 2
 Μέτρα αποκατάστασης και

type: contracts

jurisdiction: EU


text:
διαδικασίες του αστικού και του διοικητικου δικαίού
 Άρθρο 235
 Τα άρθρα 237, 239 και 240 εφαρμόζονται για πράξεις που διενεργούνται σε εμπορική κλίμακα και, εάν επιτρέπεται από τό εγχώριό τους δίκαιο, τα Μέρη δύνανται να εφαρμόζουν για άλλες πράξεις τα μέτρα που προβλέπονται στα άρθρα αυτά.
 Άρθρο 236
 Επιλέξιμοι αιτούντεσ
 Έκαστο Μέρος αναγνωρίζει ως πρόσωπα που έχουν δικαίωμα να ζητούν την εφαρμογή των μέτρων, να κινούν τις διαδικασίες και να ζητούν μέτρα αποκατάστασης που αναφέρονται στο παρόν Τμήμα και στο Μέρος III της Συμφωνίας TRIPS:
 α)
 τους κατόχους δικαιωμάτων διανοητικής ιδιοκτησίας, σύμφωνα με το ισχύον δίκαιό του,
 β)
 κάθε άλλο πρόσωπο που νομιμοποιείται να χρησιμοποιεί τα εν λόγω δικαιώματα, ιδίως τους κατόχους άδειας αποκλειστικής εκμετάλλευσης ή άλλων αδειών εκμετάλλευσης, εφόσον το επιτρέπει το ισχύον δίκαιό του και σύμφωνα με αυτό,
 γ)
 τους οργανισμούς συλλογικής διαχείρισης δικαιωμάτων διανοητικής ιδιοκτησίας στους οποίους αναγνωρίζεται τακτικά το δικαίωμα να εκπροσωπούν κατόχους δικαιωμάτων διανοητικής ιδιοκτησίας, εφόσον το επιτρέπουν οι διατάξεις του ισχύοντος δικαίού του και σύμφωνα με αυτές, και
 δ)
 τους οργανισμούς προάσπισης επαγγελματικών συμφερόντων στους οποίους αναγνωρίζεται τακτικά το δικαίωμα να εκπροσωπούν τους κατόχους δικαιωμάτων διανοητικής ιδιοκτησίας, εφόσον το επιτρέπει το ισχύον δίκαιό του και σύμφωνα με αυτό,
 Άρθρο 237
 Αποδεικτικά στοιχεία
 Έκαστο Μέρος λαμβάνει τα απαιτούμενα μέτρα ώστε, σε περίπτωση προσβολής δικαιώματος διανοητικής ιδιοκτησίας σε εμπορική κλίμακα, να μπορούν οι αρμόδιες δικαστικές αρχές του, εφόσον ενδείκνυται και κατόπιν αίτησης του ενδιαφερόμενου μέρους, να διατάσσουν την κοινοποίηση εκ μέρους του αντιδίκου των σχετικών τραπεζικών, χρηματοοικονομικών ή εμπορικών εγγράφων που ευρίσκονται υπό τον έλεγχό του/της, με την επιφύλαξη ότι διασφαλίζεται η προστασία των εμπιστευτικών πληροφοριών.
 Άρθρο 238
 Μέτρα διαφύλαξης των αποδεικτικών στοιχείων
 Έκαστο Μέρος μεριμνά ώστε, ακόμη και πριν από την εξέταση της υπόθεσης επί της ουσίας, οι αρμόδιες δικαστικές αρχές να δύνανται, έπειτα από αίτηση προσώπου που προσκόμισε ευλόγως διαθέσιμα αποδεικτικά στοιχεία επαρκή προς τεκμηρίωση των ισχυρισμών του περί προσβολής ή επικείμενης προσβολής του δικαιώματός του διανοητικής ιδιοκτησίας, να διατάσσουν την άμεση και αποτελεσματική λήψη μη δυσανάλογων προσωρινών μέτρων για τη διαφύλαξη των σχετικών αποδεικτικών στοιχείων που αφορούν την εικαζόμενη προσβολή, με την επιφύλαξη ότι διασφαλίζεται η προστασία των εμπιστευτικών πληροφοριών. Τα εν λόγω μέτρα δύνανται να περιλαμβάνουν, μεταξύ άλλων, τη λεπτομερή περιγραφή, με ή χωρίς λήψη δειγμάτων, ή, εφόσον το επιτρέπει η εγχώρια νομοθεσία, την πραγματική κατάσχεση των εικαζόμενων παράνομων εμπορευμάτων και, εφόσον ενδείκνυται, των υλικών και εργαλείων που χρησιμοποιήθηκαν για την παραγωγή και/ή τη διανομή των εμπορευμάτων αυτών καθώς και των σχετικών εγγράφων. Τα μέτρα αυτά λαμβάνονται, εφόσον απαιτείται, χωρίς να έχει προηγηθεί ακρόαση του αντιδίκου, ιδίως όταν οποιαδήποτε καθυστέρηση ενδέχεται να προκαλέσει ανεπανόρθωτη ζημία στον κάτοχο του δικαιώματος ή όταν υπάρχει αποδεδειγμένος κίνδυνος καταστροφής των αποδεικτικών στοιχείων.
 Άρθρο 239
 Δικαίωμα ενημέρωσης
 1. Έκαστο Μέρος μεριμνά ώστε, στο πλαίσιο διαδικασίας που αφορά προσβολή δικαιώματος διανοητικής ιδιοκτησίας και κατόπιν αιτιολογημένου και αναλογικού αιτήματος του προσφεύγοντος, οι αρμόδιες δικαστικές αρχές να δύνανται να διατάσσουν την παροχή πληροφοριών για την προέλευση και για τα δίκτυα διανομής των εμπορευμάτων ή των υπηρεσιών, που προσβάλλουν δικαίωμα διανοητικής ιδιοκτησίας, από τον παραβάτη και/ή οποιοδήποτε άλλο πρόσωπο, το οποίο:


text:
α)
 διαπιστώθηκε ότι κατέχει τα παράνομα εμπορεύματα σε εμπορική κλίμακα·
 β)
 διαπιστώθηκε ότι χρησιμοποιεί τις παράνομες υπηρεσίες σε εμπορική κλίμακα·
 γ)
 διαπιστώθηκε ότι παρείχε, σε εμπορική κλίμακα, υπηρεσίες χρησιμοποιούμενες σε παράνομες δραστηριότητες, ή
 δ)
 υποδείχθηκε, από το πρόσωπο που αναφέρεται στα εδάφια α), β) ή γ), ως εμπλεκόμενο στην παραγωγή, κατασκευή ή διανομή των εμπορευμάτων ή στην παροχή των εν λόγω υπηρεσιών.
 2. Οι πληροφορίες της παραγράφου 1 περιλαμβάνουν, εφόσον ενδείκνυται:
 α)
 τα ονοματεπώνυμα και τις διευθύνσεις των παραγωγών, κατασκευαστών, διανομέων, παρόχων και άλλων προηγούμενων κατόχων των προϊόντων ή των υπηρεσιών, καθώς και των χονδρεμπόρων και των εμπόρων λιανικής για τους οποίους προορίζονταν·
 β)
 τις πληροφορίες για τις ποσότητες που παρήχθησαν, κατασκευάστηκαν, παραδόθηκαν, παραλήφθηκαν ή παραγγέλθηκαν, καθώς και για το τίμημα που εισπράχθηκε για τα εν λόγω εμπορεύματα ή υπηρεσίες.
 3. Οι παράγραφοι 1 και 2 εφαρμόζονται με την επιφύλαξη άλλων κανονιστικών διατάξεων, οι οποίες:
 α)
 παρέχουν στον κάτοχο του δικαιώματος δικαιώματα πληρέστερης ενημέρωσης·
 β)
 διέπουν τη χρήση, στο πλαίσιο αστικής ή ποινικής διαδικασίας, των πληροφοριών που γνωστοποιούνται βάσει του παρόντος άρθρου·
 γ)
 διέπουν την ευθύνη για καταχρηστική άσκηση του δικαιώματος ενημέρωσης·
 δ)
 παρέχουν τη δυνατότητα άρνησης της παροχής πληροφοριών που θα υποχρέωναν το πρόσωπο που αναφέρεται στην παράγραφο 1 να παραδεχθεί τη συμμετοχή του ιδίου ή στενών συγγενών του σε προσβολή δικαιώματος διανοητικής ιδιοκτησίας·, ή
 ε)
 διέπουν την προστασία της εμπιστευτικότητας των πηγών πληροφοριών ή την επεξεργασία προσωπικών δεδομένων.
 Άρθρο 240
 Προσωρινά και συντηρητικά μέτρα
 1. Σύμφωνα με την εγχώρια νομοθεσία του, έκαστο Μέρος μεριμνά ώστε οι δικαστικές αρχές του να δύνανται, κατόπιν αιτήματος του προσφεύγοντος, να εκδίδουν προσωρινή διαταγή κατά οιουδήποτε Μέρους, προκειμένου να προλαμβάνουν τυχόν επικείμενη προσβολή δικαιώματος διανοητικής ιδιοκτησίας ή να απαγορεύουν, προσωρινά και, εφόσον απαιτείται, υπό την απειλή επαναληπτικής καταβολής προστίμου, στις περιπτώσεις που προβλέπεται από την εγχώρια νομοθεσία, τη συνέχιση των εικαζόμενων προσβολών του εν λόγω δικαιώματος ή να εξαρτήτουν τη συνέχιση της εν λόγω προσβολής από την παροχή εγγύησης προκειμένου να διασφαλισθεί η αποζημίωση του κατόχου του δικαιώματος.
 2. Προσωρινή διαταγή δύναται επίσης να εκδίδεται με σκοπό την κατάσχεση ή απόσυρση των εμπορευμάτων για τα οποία υπάρχουν υπόνοιες ότι προσβάλλουν δικαίωμα διανοητικής ιδιοκτησίας, προκειμένου να εμποδισθεί η είσοδος ή η κυκλοφορία τους στα δίκτυα εμπορίας.
 Άρθρο 241
 Διορθωτικά μέτρα
 1. Έκαστο Μέρος λαμβάνει τα αναγκαία μέτρα ώστε οι αρμόδιες δικαστικές αρχές να δύνανται, κατόπιν αιτήματος του προσφεύγοντος και με την επιφύλαξη της αποζημίωσης που οφείλεται στον δικαιούχο λόγω της παράβασης και χωρίς οποιαδήποτε αποζημίωση προς τον παραβάτη, να διατάσσουν την απόσυρση, οριστική απομάκρυνση από τους εμπορικούς διαύλους ή την καταστροφή των προϊόντων για τα οποία διαπιστώθηκε ότι παραβιάζουν δικαίωμα διανοητικής ιδιοκτησίας. Κατά περίπτωση, οι αρμόδιες δικαστικές αρχές δύνανται, επίσης, να διατάσσουν την καταστροφή των υλικών και των εργαλείων που χρησιμοποιήθηκαν κυρίως για τη δημιουργία ή την κατασκευή των προϊόντων αυτών.
 2. Οι δικαστικές αρχές διατάσσουν την εκτέλεση των μέτρων που αναφέρονται στην παράγραφο 1 με δαπάνες του παραβάτη, εκτός εάν συνηγορούν ειδικοί λόγοι περίτου αντιθέτου.
 Άρθρο 242
 Απαγορευτική διάταξη δικαστηρίου
 Με την επιφύλαξη των διατάξεων του άρθρου 44.2 της Συμφωνίας TRIPS, έκαστο Μέρος


text:
μεριμνά ώστε, όταν έχει εκδοθεί δικαστική απόφαση με την οποία διαπιστώνεται προσβολή δικαιώματος διανοητικής ιδιοκτησίας, οι δικαστικές αρχές να δύνανται να εκδώσουν διαταγή με την οποία να απαγορεύεται στον παραβάτη τη συνέχιση της εν λόγω προσβολής στο μέλλον. Εφόσον τούτο προβλέπεται από το εγχώριο δίκαιο Μέρους, η μη συμμόρφωση προς την απαγόρευση αυτή υπόκειται, κατά περίπτωση, σε επαναλαμβανόμενες χρηματικές ποινές, προκειμένου να διασφαλίζεται η συμμόρφωση (73).
 Άρθρο 243
 Εναλλακτικά μέτρα
 Έκαστο Μέρος δύναται να προβλέπει ότι, σύμφωνα με την εγχώρια νομοθεσία του, εφόσον ενδείκνυται και κατόπιν αίτησης του προσώπου εναντίον του οποίου ενδέχεται να ληφθούν τα μέτρα που προβλέπονται στο άρθρο 241 και/ή στο άρθρο 242, οι αρμόδιες δικαστικές αρχές δύνανται να διατάσσουν την καταβολή χρηματικής αποζημίωσης στον ζημιωθέντα, αντί της εφαρμογής των μέτρων που προβλέπονται στο άρθρο 241 και/ή στο άρθρο 242, αν το εν λόγω πρόσωπο ενήργησε χωρίς δόλο ή αμέλεια, εφόσον η εκτέλεση των εν λόγω μέτρων θα του προκαλούσε δυσανάλογη ζημία και εφόσον η καταβολή χρηματικής αποζημίωσης στον ζημιωθέντα διάδικο κρίνεται επαρκώς ικανοποιητική.
 Άρθρο 244
 Αποζημίωση
 1. Έκαστο Μέρος μεριμνά ώστε, όταν οι δικαστικές αρχές καθορίζουν την αποζημίωση:
 α)
 να λαμβάνουν υπόψη όλα τα συναφή ζητήματα, όπως τις αρνητικές οικονομικές επιπτώσεις, συμπεριλαμβανομένης της απώλειας κερδών, τις οποίες υφίσταται ο ζημιωθείς διάδικος, και τα τυχόν αδικαιολόγητα κέρδη που αποκόμισε ο παραβάτης και, εφόσον ενδείκνυται, άλλα στοιχεία, πέραν των οικονομικών, όπως η ηθική βλάβη που προκάλεσε στον κάτοχο του δικαιώματος η προσβολή, ή
 β)
 εναλλακτικά προς το εδάφιο α), να δύνανται, εφόσον ενδείκνυται, να καθορίζουν την αποζημίωση ως κατ’ αποκοπή ποσό βάσει στοιχείων, όπως τουλάχιστον το ύψος των δικαιωμάτων ή λοιπών αμοιβών που θα οφείλονταν αν ο παραβάτης είχε ζητήσει την άδεια να χρησιμοποιεί το επίμαχο δικαίωμα διανοητικής ιδιοκτησίας.
 2. Στις περιπτώσεις κατά τις οποίες ο παραβάτης προέβη στην προσβολή του δικαιώματος διανοητικής ιδιοκτησίας, εν αγνοία του ή ενώ δεν υπήρχαν βάσιμοι λόγοι να το γνωρίζει, τα Μέρη δύνανται να προβλέπουν τη δυνατότητα των δικαστικών αρχών να διατάσσουν την ανάκτηση των κερδών ή την καταβολή αποζημίωσης, η οποία μπορεί να είναι προκαθορισμένη.
 Άρθρο 245
 Νομικά έξοδα
 Έκαστο Μέρος εξασφαλίζει ότι τα εύλογα και αναλογικά νομικά έξοδα και οι λοιπές διαδικαστικές δαπάνες, συμπεριλαμβανομένης της αμοιβής δικηγόρου, στα οποία υπεβλήθη ο διάδικος που κέρδισε τη δίκη, επιβαρύνουν, κατά κανόνα, τον ηττηθέντα διάδικο, εκτός εάν λόγοι επιείκειας ή άλλοι λόγοι επιβάλλουν άλλως, σύμφωνα με την εγχώρια νομοθεσία.
 Άρθρο 246
 Δημοσίευση των δικαστικών αποφάσεων
 Έκαστο Μέρος λαμβάνει τα αναγκαία μέτρα ώστε, στις νομικές διαδικασίες που κινούνται για προσβολή δικαιώματος διανοητικής ιδιοκτησίας, οι δικαστικές αρχές να δύνανται να διατάσσουν, κατόπιν αιτήσεως του προσφεύγοντος και με δαπάνες του παραβάτη, ενδεδειγμένα μέτρα για τη διάδοση των πληροφοριών σχετικά με την απόφαση, συμπεριλαμβανομένης της ανάρτησης της απόφασης και της πλήρους ή μερικής δημοσίευσής της. Τα Μέρη δύνανται να προβλέπουν και άλλα πρόσθετα μέτρα δημοσιότητας, τα οποία ενδείκνυνται για τις συγκεκριμένες περιστάσεις, συμπεριλαμβανομένης της εμφανούς διαφήμισης.
 Άρθρο 247
 Τεκμήριο διανοητικής ιδιοκτησίας ή κατοχής συγγενικών δικαιωμάτων
 Για τους σκοπούς της εφαρμογής των μέτρων, των διαδικασιών και των μέτρων αποκατάστασης που προβλέπει η παρούσα συμφωνία σχετικά με την επιβολή


text:
της εφαρμογής των δικαιωμάτων δημιουργού και συγγενικών δικαιωμάτων:
 α)
 για να θεωρείται ο δημιουργός λογοτεχνικού ή καλλιτεχνικού έργου ως δημιουργός, ελλείψει αποδείξεων περί του αντιθέτου, και για να έχει κατά συνέπεια το δικαίωμα προσφυγής κατά των παραβατών, αρκεί να εμφανίζεται το όνομά του επί του έργου κατά τον συνήθη τρόπο. Το παρόν εδάφιο εφαρμόζεται ακόμη και αν το όνομα αυτό είναι ψευδώνυμο, εφόσον το υιοθετηθέν από τον δημιουργό ψευδώνυμο δεν αφήνει καμία αμφιβολία για την ταυτότητά του·
 β)
 το εδάφιο α) εφαρμόζεται ‘, τηρουμένων των αναλογιών, στους δικαιούχους συγγενικών προς το δικαίωμα του δημιουργού δικαιωμάτων ως προς το προστατευόμενο περιεχόμενο του δικαιώματος.
 Άρθρο 248
 Διοικητικές διαδικασίες
 Στο μέτρο που είναι δυνατό να διαταχθεί οποιοδήποτε μέτρο αποκατάστασης του αστικού δικαίου στο πλαίσιο της εφαρμογής διοικητικών διαδικασιών και μετά την εξέταση της ουσίας της υπόθεσης, οι εν λόγω διαδικασίες διέπονται από αρχές ανάλογες κατ’ ουσίαν προς αυτές που ορίζονται στις σχετικές διατάξεις του παρόντος Τμήματος.
 Άρθρο 249
 Συνοριακά μέτρα
 1. Έκαστο Μέρος θεσπίζει, εκτός εάν ορίζεται άλλως στο παρόν άρθρο, διαδικασίες (74), ώστε ο κάτοχος δικαιώματος, ο οποίος έχει βάσιμους λόγους να υποπτεύεται ότι είναι πιθανή η εισαγωγή, η εξαγωγή ή η διαμετακόμιση προϊόντων που παραβιάζουν δικαιώματα δημιουργού ή δικαίωμα επί εμπορικού σήματος (75), να έχει τη δυνατότητα να υποβάλει σχετική γραπτή αίτηση προς τις αρμόδιες αρχές, για την αναστολή εκ μέρους των τελωνειακών αρχών της θέσης σε ελεύθερη κυκλοφορία ή τη δέσμευση των επίμαχων προϊόντων. Τα Μέρη αξιολογούν την εφαρμογή αυτών των μέτρων για εμπορεύματα που εικάζεται ότι παραβιάζουν γεωγραφική ένδειξη.
 2. Έκαστο Μέρος προβλέπει διατάξεις σύμφωνα με τις οποίες όταν οι τελωνειακές αρχές, κατά την εκτέλεση των καθηκόντων τους, έχουν βάσιμες υποψίες ότι τα εμπορεύματα παραβιάζουν δικαιώματα δημιουργού ή δικαίωμα επί εμπορικού σήματος, δύνανται να αναστέλλουν αυτεπαγγέλτως τη θέση των εμπορευμάτων σε ελεύθερη κυκλοφορία ή να τα δεσμεύουν προκειμένου να δώσουν τη δυνατότητα στον κάτοχο του δικαιώματος να κινήσει, με την επιφύλαξη του εγχώριου δικαίου εκάστου Μέρους, δικαστικές και διοικητικές διαδικασίες σύμφωνα με την παράγραφο 1.
 3. Τα δικαιώματα και οι υποχρεώσεις που καθορίζονται στο Μέρος ΙΙΙ, Τμήμα 4 της Συμφωνίας TRIPS σχετικά με τον εισαγωγέα, ισχύουν και για τον εξαγωγέα ή τον παραλήπτη των εμπορευμάτων.
 Τμήμα 3
 Ευθύνη των ενδιάμεσων παρόχων υπηρεσιών
 Άρθρο 250
 Χρησιμοποίηση υπηρεσιών ενδιάμεσων παρόχων
 Τα Μέρη αναγνωρίζουν ότι οι υπηρεσίες ενδιάμεσων παρόχων είναι δυνατόν να χρησιμοποιούνται από τρίτους για παράνομες δραστηριότητες. Προκειμένου να εξασφαλισθεί, αφενός, η ελεύθερη κυκλοφορία των υπηρεσιών πληροφόρησης και, αφετέρου, η επιβολή της εφαρμογής των δικαιωμάτων δημιουργού και συγγενικών δικαιωμάτων στο ψηφιακό περιβάλλον, έκαστο Μέρος προβλέπει διατάξεις για τα μέτρα που καθορίζονται στο παρόν Τμήμα σχετικά με τους ενδιάμεσους παρόχους υπηρεσιών, εφόσον δεν εμπλέκονται, κατά κανένα τρόπο, στις πληροφορίες που διαβιβάζονται.
 Άρθρο 251
 Ευθύνη των ενδιάμεσων παρόχων υπηρεσιών: «απλή διαβίβαση»
 1. Έκαστο Μέρος εξασφαλίζει ότι, σε περίπτωση που η παρεχόμενη υπηρεσία συνίσταται στη διαβίβαση πληροφοριών που παρέχει ο αποδέκτης της υπηρεσίας σε ένα δίκτυο επικοινωνιών ή στην παροχή πρόσβασης σε δίκτυο επικοινωνιών, δεν υφίσταται ευθύνη του παρόχου υπηρεσιών όσον αφορά τις διαβιβαζόμενες πληροφορίες, υπό τον όρο ότι ο εν λόγω πάροχος υπηρεσιών:


text:
α)
 δεν κινεί τη διαβίβαση των πληροφοριών·
 β)
 δεν επιλέγει τον αποδέκτη της διαβίβασης, και
 γ)
 δεν επιλέγει ούτε τροποποιεί τις διαβιβαζόμενες πληροφορίες.
 2. Οι δραστηριότητες διαβίβασης και παροχής πρόσβασης που αναφέρονται στην παράγραφο 1 περιλαμβάνουν την αυτόματη, ενδιάμεση και προσωρινή αποθήκευση των διαβιβαζόμενων πληροφοριών, στο βαθμό που η αποθήκευση εξυπηρετεί αποκλειστικά την πραγματοποίηση της διαβίβασης στο δίκτυο επικοινωνιών και η διάρκειά της δεν υπερβαίνει τον χρόνο που είναι ευλόγως απαραίτητος για τη διαβίβαση.
 3. Το παρόν Τμήμα δεν επηρεάζει τη δυνατότητα δικαστικής ή διοικητικής αρχής, σύμφωνα με το νομικό σύστημα εκάστου Μέρους, να απαιτήσει από τον πάροχο υπηρεσιών να παύσει ή να αποτρέψει την παράβαση.
 Άρθρο 252
 Ευθύνη των ενδιάμεσων παρόχων υπηρεσιών: «αποθήκευση σε κρυφή μνήμη»
 1. Έκαστο Μέρος διασφαλίζει ότι, σε περίπτωση που η παρεχόμενη υπηρεσία συνίσταται στη διαβίβαση σε δίκτυο επικοινωνιών των πληροφοριών που παρέχει ένας αποδέκτης υπηρεσίας, δεν υφίσταται ευθύνη του παρόχου της υπηρεσίας για την αυτόματη, ενδιάμεση και προσωρινή αποθήκευση των πληροφοριών, η οποία γίνεται με αποκλειστικό σκοπό να καταστεί αποτελεσματικότερη η περαιτέρω διαβίβαση των πληροφοριών σε άλλους αποδέκτες της υπηρεσίας, μετά από αίτησή τους, υπό τον όρο ότι ο εν λόγω πάροχος υπηρεσιών:
 α)
 δεν τροποποιεί τις πληροφορίες·
 β)
 τηρεί τους όρους πρόσβασης στις πληροφορίες·
 γ)
 τηρεί τους κανόνες που αφορούν την επικαιροποίηση των πληροφοριών, οι οποίοι καθορίζονται κατά ευρέως αναγνωρισμένο τρόπο και χρησιμοποιούνται από τον κλάδο·
 δ)
 δεν παρεμποδίζει τη νόμιμη χρήση τεχνολογίας, η οποία αναγνωρίζεται ευρέως και χρησιμοποιείται από τον κλάδο, προκειμένου να αποκτήσει δεδομένα σχετικά με τη χρήση των πληροφοριών, και
 ε)
 ενεργεί άμεσα προκειμένου να αποσύρει τις πληροφορίες που αποθήκευσε ή να καταστήσει την πρόσβαση σε αυτές αδύνατη, μόλις αντιληφθεί ότι οι πληροφορίες έχουν αποσυρθεί από το σημείο του δικτύου στο οποίο βρίσκονταν αρχικά ή ότι η πρόσβαση στις πληροφορίες κατέστη αδύνατη ή ότι μια δικαστική ή διοικητική αρχή διέταξε την απόσυρση των πληροφοριών ή απαγόρευσε την πρόσβαση σε αυτές.
 2. Το παρόν Τμήμα δεν επηρεάζει τη δυνατότητα δικαστικής ή διοικητικής αρχής, σύμφωνα με το νομικό σύστημα εκάστου Μέρους, να απαιτήσει από τον πάροχο υπηρεσιών να παύσει ή να αποτρέψει την παράβαση.
 Άρθρο 253
 Ευθύνη των ενδιάμεσων παρόχων υπηρεσιών: «φιλοξενία»
 1. Έκαστο Μέρος διασφαλίζει ότι, σε περίπτωση που η παρεχόμενη υπηρεσία συνίσταται στην αποθήκευση πληροφοριών που παρέχονται από έναν αποδέκτη υπηρεσίας, δεν υφίσταται ευθύνη του παρόχου υπηρεσιών για τις πληροφορίες που αποθηκεύονται κατόπιν αιτήματος του αποδέκτη της υπηρεσίας, υπό τον όρο ότι ο εν λόγω πάροχος υπηρεσιών:
 α)
 δεν γνωρίζει πραγματικά ότι πρόκειται για παράνομη δραστηριότητα ή πληροφορία και, σε ό,τι αφορά αξιώσεις αποζημίωσης, δεν γνωρίζει τα γεγονότα ή τις περιστάσεις από τις οποίες προκύπτει η παράνομη δραστηριότητα ή πληροφορία, ή
 β)
 μόλις πληροφορηθεί ή αντιληφθεί τα προαναφερθέντα, αποσύρει αμέσως τις πληροφορίες ή καθιστά την πρόσβαση σε αυτές αδύνατη.
 2. Η παράγραφος 1 δεν εφαρμόζεται όταν ο αποδέκτης της υπηρεσίας ενεργεί υπό την εξουσία ή υπό τον έλεγχο του παρόχου υπηρεσιών.
 3. Το παρόν Τμήμα δεν επηρεάζει τη δυνατότητα δικαστικής ή διοικητικής αρχής, σύμφωνα με το νομικό σύστημα εκάστου Μέρους, να απαιτήσει από τον πάροχο υπηρεσιών να προβεί στην παύση


text:
ή στην αποτροπή της παράβασης, ούτε επηρεάζει τη δυνατότητα των Μερών να θεσπίζουν διαδικασίες για την απόσυρση των πληροφοριών ή την απενεργοποίηση της πρόσβασης σε αυτές.
 Άρθρο 254
 Απουσία γενικής υποχρέωσης ελέγχου
 1. Μέρος δεν επιβάλλει στους παρόχους υπηρεσιών, για την παροχή των υπηρεσιών που αναφέρονται στα άρθρα 251, 252 και 253, γενική υποχρέωση ελέγχου των πληροφοριών που διαβιβάζουν ή αποθηκεύουν, ούτε γενική υποχρέωση δραστήριας αναζήτησης γεγονότων ή περιστάσεων που υποδηλώνουν ότι ασκούνται παράνομες δραστηριότητες.
 2. Τα Μέρη δύνανται να θεσπίζουν υποχρεώσεις των παρόχων υπηρεσιών να ενημερώνουν αμέσως τις αρμόδιες δημόσιες αρχές σχετικά με εικαζόμενες παράνομες δραστηριότητες ή σχετικά με τις πληροφορίες που παρέχουν οι αποδέκτες των υπηρεσιών τους, ή να παρέχουν στις αρμόδιες αρχές, κατόπιν αιτήματος των αρχών αυτών, πληροφορίες, οι οποίες επιτρέπουν την ταυτοποίηση των αποδεκτών των υπηρεσιών τους με τους οποίους έχουν συνάψει συμφωνίες αποθήκευσης.
 ΚΕΦΑΛΑΙΟ 5
 Μεταφορά τεχνολογίας
 Άρθρο 255
 1. Τα Μέρη συμφωνούν να ανταλλάσσουν εμπειρίες και πληροφορίες σχετικά με τις εγχώριες και διεθνείς πρακτικές και πολιτικές τους που επηρεάζουν τη μεταφορά της τεχνολογίας (76). Αυτή η ανταλλαγή περιλαμβάνει, ιδίως, μέτρα για τη διευκόλυνση των ροών πληροφοριών, των επιχειρηματικών κοινοπραξιών, της αδειοδότησης και των συμφωνιών υπεργολαβίας σε εθελοντική βάση. Αποδίδεται ιδιαίτερη προσοχή στις απαιτούμενες προϋποθέσεις για τη δημιουργία κατάλληλου και ευνοϊκού περιβάλλοντος για την προώθηση σταθερών σχέσεων μεταξύ των επιστημονικών κοινοτήτων των Μερών, την εντατικοποίηση δραστηριοτήτων για την προώθηση των διασυνδέσεων, της καινοτομίας και της μεταφοράς τεχνολογίας μεταξύ των Μερών, συμπεριλαμβανομένων ζητημάτων όπως το σχετικό νομικό πλαίσιο και η ανάπτυξη του ανθρώπινου δυναμικού.
 2. Τα Μέρη διευκολύνουν και ενθαρρύνουν την έρευνα, την καινοτομία, τις δραστηριότητες τεχνολογικής ανάπτυξης, τη μεταφορά και διάδοση της τεχνολογίας μεταξύ τους, με αποδέκτες, μεταξύ άλλων, τις επιχειρήσεις, τους κυβερνητικούς φορείς, τα πανεπιστήμια, τα ερευνητικά και τεχνολογικά κέντρα. Τα Μέρη προωθούν τη δημιουργία ικανοτήτων, την ανταλλαγή και την κατάρτιση του προσωπικού στον τομέα αυτό στο μέτρο των δυνατοτήτων τους.
 3. Τα Μέρη προωθούν μηχανισμούς για τη συμμετοχή των φορέων και των εμπειρογνωμόνων των αντίστοιχων επιστημονικών και τεχνολογικών συστημάτων και συστημάτων καινοτομίας τους σε σχέδια και κοινά δίκτυα έρευνας, ανάπτυξης και καινοτομίας, ώστε να ενισχύσουν τις ικανότητές τους στους τομείς της επιστήμης, της τεχνολογίας και της καινοτομίας. Οι μηχανισμοί αυτοί δύνανται να περιλαμβάνουν:
 α)
 κοινές δραστηριότητες στους τομείς της έρευνας, της καινοτομίας και της τεχνολογικής ανάπτυξης, καθώς και εκπαιδευτικά σχέδια·
 β)
 επισκέψεις και ανταλλαγές επιστημόνων, ερευνητών, ασκουμένων και τεχνικών εμπειρογνωμόνων·
 γ)
 από κοινού διοργάνωση επιστημονικών σεμιναρίων, συνεδρίων, συμποσίων και εργαστηρίων, καθώς και συμμετοχή εμπειρογνωμόνων στις δραστηριότητες αυτές·
 δ)
 κοινά δίκτυα έρευνας, ανάπτυξης και καινοτομίας·
 ε)
 ανταλλαγές και από κoινού χρήση εξοπλισμού και υλικών·
 στ)
 προώθηση της αξιολόγησης του κοινού έργου και της διάδοσης των αποτελεσμάτων· και
 ζ)
 οποιαδήποτε άλλη δραστηριότητα συμφωνούν τα Μέρη.
 4. Τα Μέρη θα πρέπει να εξετάσουν τη θέσπιση μηχανισμών για την ανταλλαγή πληροφοριών όσον αφορά σχέδια έρευνας, ανάπτυξης και καινοτομίας που χρηματοδοτούνται από δημόσιους πόρους.
 5. Το μέρος ΕΕ διευκολύνει και προωθεί τη χρήση κινήτρων που χορηγούνται σε ιδρύματα και επιχειρήσεις στο έδαφός της για τη μεταφορά τεχνολογίας σε ιδρύματα και επιχειρήσεις των υπογραφουσών χωρών των Άνδεων, ώστε να


text:
τους παρασχεθεί η δυνατότητα να συγκροτήσουν μια διατηρήσιμη τεχνολογική βάση.
 6. Έκαστο Μέρος καταβάλλει κάθε δυνατή προσπάθεια για να εκτιμήσει τις δυνατότητες διευκόλυνσης της εισόδου στο έδαφός του και της εξόδου από αυτό δεδομένων και εξοπλισμού που σχετίζονται ή χρησιμοποιούνται από τα Μέρη στις δραστηριότητες της έρευνας, της καινοτομίας και της τεχνολογικής ανάπτυξης δυνάμει των διατάξεων του παρόντος άρθρου, σύμφωνα με τις νομοθετικές και κανονιστικές διατάξεις που εφαρμόζονται στο έδαφος εκάστου Μέρους, συμπεριλαμβανομένων των καθεστώτων που αφορούν τον έλεγχο εξαγωγών των προϊόντων διπλής χρήσης και της σχετικής νομοθεσίας του.
 ΚΕΦΑΛΑΙΟ 6
 Συνεργασία
 Άρθρο 256
 1. Τα Μέρη συμφωνούν να συνεργάζονται με στόχο την υποστήριξη της εφαρμογής των δεσμεύσεων και των υποχρεώσεων που αναλαμβάνουν δυνάμει του παρόντος Τίτλου.
 2. Με την επιφύλαξη των διατάξεων του Τίτλου XIII (Τεχνική βοήθεια και αύξηση της εμπορικής ικανότητας), οι τομείς της συνεργασίας περιλαμβάνουν, ενδεικτικά, τις ακόλουθες δραστηριότητες:
 α)
 ανταλλαγή πληροφοριών σχετικά με το νομικό πλαίσιο που διέπει τα δικαιώματα διανοητικής ιδιοκτησίας και τους σχετικούς κανόνες προστασίας και επιβολής της εφαρμογής, καθώς και ανταλλαγή εμπειριών μεταξύ του μέρους ΕΕ και των υπογραφουσών χωρών των Άνδεων σχετικά με τη νομοθετική πρόοδο·
 β)
 ανταλλαγή εμπειριών μεταξύ του μέρους ΕΕ και των υπογραφουσών χωρών των Άνδεων σχετικά με την επιβολή των δικαιωμάτων διανοητικής ιδιοκτησίας·
 γ)
 δημιουργία ικανοτήτων, καθώς και ανταλλαγή και κατάρτιση του προσωπικού·
 δ)
 προώθηση και διάδοση πληροφοριών σχετικά με τα δικαιώματα διανοητικής ιδιοκτησίας, μεταξύ άλλων, στους επιχειρηματικούς κύκλους και στην κοινωνία των πολιτών, καθώς και ευαισθητοποίηση των καταναλωτών και των κατόχων δικαιωμάτων·
 ε)
 ενίσχυση της θεσμικής συνεργασίας, π.χ. μεταξύ των υπηρεσιών διανοητικής ιδιοκτησίας, και
 στ)
 ενεργό προώθηση της ενημέρωσης και της εκπαίδευσης του ευρύτερου κοινού σχετικά με τις πολιτικές για τα δικαιώματα διανοητικής ιδιοκτησίας.
 Άρθρο 257
 Υποεπιτροπή διανοητικής ιδιοκτησίας
 1. Τα Μέρη συγκροτούν υποεπιτροπή διανοητικής ιδιοκτησίας, η οποία παρακολουθεί την εφαρμογή των διατάξεων του παρόντος Τίτλου. Η υποεπιτροπή θα συνεδριάζει τουλάχιστον μία φορά ετησίως, εκτός αν τα Μέρη συμφωνήσουν άλλως. Οι συνεδριάσεις αυτές δύνανται να πραγματοποιούνται με οποιοδήποτε μέσο συμφωνηθεί.
 2. Η υποεπιτροπή διανοητικής ιδιοκτησίας λαμβάνει τις αποφάσεις της με ομοφωνία. Η υποεπιτροπή δύναται να θεσπίσει τον εσωτερικό κανονισμό της. Η υποεπιτροπή διανοητικής ιδιοκτησίας θα είναι υπεύθυνη να αξιολογεί τις πληροφορίες που αναφέρονται στο άρθρο 209 και να προτείνει στην Επιτροπή Εμπορίου την τροποποίηση του προσαρτήματος 1 του Παραρτήματος XIII (Κατάλογοι γεωγραφικών ενδείξεων) όσον αφορά τις γεωγραφικές ενδείξεις.
 ΤΙΤΛΟΣ VIII
 ΑΝΤΑΓΩΝΙΣΜΟΣ
 Άρθρο 258
 Ορισμοί
 1. Για τους σκοπούς του παρόντος Τίτλου:
 —
 ως «νομοθεσία περί ανταγωνισμού», νοούνται:
 α)
 για το μέρος ΕΕ, τα άρθρα 101, 102 και 106 της Συνθήκης για τη λειτουργία της Ευρωπαϊκής Ένωσης, ο κανονισμός (ΕΚ) αριθ. 139/2004 του Συμβουλίου, της 20ής Ιανουαρίου 2004, για τον έλεγχο των συγκεντρώσεων μεταξύ επιχειρήσεων («κοινοτικός κανονισμός συγκεντρώσεων»), καθώς και οι κανονισμοί εφαρμογής τους και οι τροποποιήσεις τους·
 β)
 για την Κολομβία και το Περού, τα ακόλουθα, κατά περίπτωση:
 i)
 η εγχώρια νομοθεσία περί ανταγωνισμού που θεσπίζεται ή διατηρείται σύμφωνα με το άρθρο 260, καθώς και οι κανονισμοί εφαρμογής της και οι τροποποιήσεις της, και/ή
 ii)
 η νομοθεσία της Κοινότητας των Άνδεων που εφαρμόζεται στην Κολομβία ή στο


text:
Περού καθώς και οι κανονισμοί εφαρμογής της και οι τροποποιήσεις της·
 —
 ως «αρχή ανταγωνισμού» ή «αρχές ανταγωνισμού», νοούνται:
 α)
 για το μέρος ΕΕ, η Ευρωπαϊκή Επιτροπή, και
 β)
 για την Κολομβία και το Περού, οι αντίστοιχες εθνικές αρχές ανταγωνισμού.
 2. Καμία διάταξη του παρόντος άρθρου δεν επηρεάζει τις αρμοδιότητες που ανατίθενται από τα Μέρη στις αντίστοιχες περιφερειακές και εθνικές αρχές τους για την αποτελεσματική και συνεκτική εφαρμογή των νομοθεσιών τους περί ανταγωνισμού.
 Άρθρο 259
 Στόχοι και αρχές
 1. Αναγνωρίζοντας τη σημασία του ελεύθερου ανταγωνισμού και ότι πρακτικές αντίθετες προς τον ανταγωνισμό μπορούν να στρεβλώσουν την εύρυθμη λειτουργία των αγορών, να επηρεάσουν την οικονομική και κοινωνική ανάπτυξη, την οικονομική αποδοτικότητα και την ευημερία των καταναλωτών, και να υπονομεύσουν τα οφέλη που προκύπτουν από την εφαρμογή της παρούσας συμφωνίας, τα Μέρη εφαρμόζουν τις αντίστοιχες πολιτικές και νομοθεσίες τους περί ανταγωνισμού.
 2. Τα Μέρη συμφωνούν ότι οι ακόλουθες πρακτικές δεν συνάδουν με την παρούσα συμφωνία στον βαθμό που οι πρακτικές αυτές ενδέχεται να επηρεάσουν τις εμπορικές συναλλαγές και τις επενδύσεις μεταξύ των Μερών:
 α)
 οποιαδήποτε συμφωνία, απόφαση, σύσταση ή εναρμονισμένη πρακτική που έχει ως στόχο ή αποτέλεσμα την παρεμπόδιση, τον περιορισμό ή τη νόθευση του ανταγωνισμού σύμφωνα με τις αντίστοιχες νομοθεσίες τους περί ανταγωνισμού·
 β)
 η κατάχρηση δεσπόζουσας θέσης σύμφωνα με τις αντίστοιχες νομοθεσίες τους περί ανταγωνισμού, και
 γ)
 οι συγκεντρώσεις επιχειρήσεων οι οποίες εμποδίζουν σε σημαντικό βαθμό τον αποτελεσματικό ανταγωνισμό, ιδίως ως αποτέλεσμα της δημιουργίας ή της ενίσχυσης δεσπόζουσας θέσης σύμφωνα με τις αντίστοιχες νομοθεσίες τους περί ανταγωνισμού.
 3. Τα Μέρη αναγνωρίζουν τη σημασία της συνεργασίας και του συντονισμού των αντίστοιχων αρχών ανταγωνισμού τους για την προώθηση αποτελεσματικής πολιτικής ανταγωνισμού και επιβολής της εφαρμογής της νομοθεσίας, συμπεριλαμβανομένων των κοινοποιήσεων δυνάμει του άρθρου 262, των διαβουλεύσεων, της ανταλλαγής πληροφοριών, της τεχνικής βοήθειας και της προώθησης του ανταγωνισμού.
 4. Τα Μέρη υποστηρίζουν και προωθούν τα μέτρα για την ενίσχυση του ανταγωνισμό στην αντίστοιχη επικράτειά τους σύμφωνα με τους στόχους της παρούσας συμφωνίας.
 Άρθρο 260
 Νομοθεσία, αρχές και πολιτικές ανταγωνισμού
 1. Έκαστο Μέρος διατηρεί νόμους περί ανταγωνισμού που αφορούν τις πρακτικές που αναφέρονται στο άρθρο 259 παράγραφος 2, και θεσπίζουν κατάλληλα μέτρα όσον αφορά αυτές τις πρακτικές.
 2. Έκαστο Μέρος συγκροτεί ή διατηρεί αρχές ανταγωνισμού υπεύθυνες και κατάλληλα εξοπλισμένες για την αποτελεσματική εφαρμογή της εσωτερικής του νομοθεσίας περί ανταγωνισμού.
 3. Τα Μέρη αναγνωρίζουν τη σημασία της εφαρμογής των αντίστοιχων νομοθεσιών τους περί ανταγωνισμού με τρόπο διαφανή, έγκαιρο και χωρίς διακρίσεις, με σεβασμό των αρχών της νομότυπης διαδικασίας και των δικαιωμάτων υπεράσπισης.
 4. Έκαστο Μέρος διατηρεί την αυτονομία του να θεσπίζει, να αναπτύσσει και να εφαρμόζει την αντίστοιχη πολιτική ανταγωνισμού του.
 Άρθρο 261
 Συνεργασία και ανταλλαγή πληροφοριών
 1. Τα Μέρη καταβάλλουν κάθε δυνατή προσπάθεια για να συνεργάζονται μέσω των αρχών ανταγωνισμού τους σε θέματα που αφορούν την εφαρμογή της νομοθεσίας περί ανταγωνισμού.
 2. Η αρχή ανταγωνισμού Μέρους δύναται να ζητήσει τη συνεργασία της αρχής ανταγωνισμού άλλου Μέρους σε σχέση με ενέργειες για την επιβολή της εφαρμογής της νομοθεσίας. Η συνεργασία αυτή δεν εμποδίζει τα ενδιαφερόμενα Μέρη να λαμβάνουν ανεξάρτητες αποφάσεις.
 3. Οι αρχές ανταγωνισμού δύνανται


text:
να ανταλλάσσουν πληροφορίες για να διευκολύνουν την αποτελεσματική εφαρμογή της αντίστοιχης νομοθεσίας τους περί ανταγωνισμού.
 4. Όταν οι αρχές ανταγωνισμού ανταλλάσσουν πληροφορίες σύμφωνα με το παρόν άρθρο, λαμβάνουν υπόψη τους περιορισμούς που επιβάλλει η αντίστοιχη νομοθεσία τους.
 5. Εάν Μέρος θεωρεί ότι μια πρακτική αντίθετη προς τον ανταγωνισμό, όπως ορίζεται στο άρθρο 259 παράγραφος 2, η οποία ασκείται στο έδαφος άλλου Μέρους έχει αρνητικές συνέπειες στο έδαφος και των δύο Μερών ή στις εμπορικές σχέσεις μεταξύ αυτών των Μερών, το Μέρος αυτό δύναται να ζητεί από το άλλο Μέρος να κινήσει τις διαδικασίες επιβολής της εφαρμογής του νόμου τις οποίες προβλέπει η νομοθεσία του.
 6. Οι αρχές ανταγωνισμού δύνανται να ενισχύουν περαιτέρω τη συνεργασία με κατάλληλα μέσα ή μηχανισμούς σύμφωνα με τα συμφέροντα και τις δυνατότητές τους.
 Άρθρο 262
 Κοινοποίηση
 1. Η αρχή ανταγωνισμού Μέρους κοινοποιεί στην αρχή ανταγωνισμού άλλου Μέρους, εφόσον το επιτρέπουν οι διοικητικοί πόροι, τα μέτρα επιβολής της εφαρμογής νομοθεσίας περί ανταγωνισμού που λαμβάνει, και τα οποία η κοινοποιούσα αρχή ανταγωνισμού θεωρεί ότι ενδέχεται να επηρεάσουν σημαντικά συμφέροντα (77) του άλλου Μέρους.
 2. Η κοινοποίηση σύμφωνα με την παράγραφο 1 πραγματοποιείται το συντομότερο δυνατό, στον βαθμό που τούτο δεν παραβιάζει τη νομοθεσία περί ανταγωνισμού του Μέρους που πραγματοποιεί την κοινοποίηση ή δεν επηρεάζει τυχόν διεξαγόμενη έρευνα.
 Άρθρο 263
 Μονοπώλια και κρατικές επιχειρήσεις
 1. Καμία διάταξη της παρούσας συμφωνίας δεν αποτρέπει Μέρος από την ίδρυση ή τη διατήρηση δημόσιων ή ιδιωτικών μονοπωλίων και κρατικών επιχειρήσεων σύμφωνα με τη νομοθεσία του (78).
 2. Έκαστο Μέρος εξασφαλίζει ότι οι κρατικές επιχειρήσεις και τα καθορισμένα μονοπώλια υπόκεινται στην εγχώρια νομοθεσία του περί ανταγωνισμού, στον βαθμό που η εφαρμογή της νομοθεσίας αυτής δεν εμποδίζει την εκτέλεση, κατά νόμο ή στην πράξη, των ιδιαίτερων δημόσιων καθηκόντων που τους έχουν ανατεθεί.
 3. Όσον αφορά τις κρατικές επιχειρήσεις και τα καθορισμένα μονοπώλια, κανένα Μέρος δεν θεσπίζει ούτε διατηρεί μέτρα αντίθετα προς τις διατάξεις του παρόντος Τίτλου, τα οποία στρεβλώνουν το εμπόριο και τις επενδύσεις μεταξύ των Μερών.
 Άρθρο 264
 Τεχνική βοήθεια
 1. Για την επίτευξη των στόχων που καθορίζονται στον παρόντα Τίτλο, τα Μέρη αναγνωρίζουν τη σημασία της τεχνικής βοήθειας και προωθούν πρωτοβουλίες με στόχο την ανάπτυξη πνεύματος ανταγωνισμού.
 2. Οι πρωτοβουλίες σύμφωνα με την παράγραφο 1 επικεντρώνονται, μεταξύ άλλων, στην ενίσχυση των τεχνικών και θεσμικών ικανοτήτων όσον αφορά την εφαρμογή της πολιτικής ανταγωνισμού και την επιβολή της εφαρμογής της νομοθεσίας περί ανταγωνισμού, την κατάρτιση των ανθρώπινων πόρων και την ανταλλαγή εμπειριών.
 Άρθρο 265
 Διαβουλεύσεις
 1. Κατόπιν αιτήματος άλλου Μέρους, Μέρος αποδέχεται την έναρξη διαβουλεύσεων με στόχο την καλύτερη κατανόηση μεταξύ των Μερών ή την αντιμετώπιση ειδικών θεμάτων που προκύπτουν δυνάμει του παρόντος Τίτλου, με την επιφύλαξη της λήψης μέτρων σύμφωνα με τη νομοθεσία του περί ανταγωνισμού και, συγχρόνως, της διατήρησης της πλήρους αυτονομίας του όσον αφορά την τελική απόφαση για τα θέματα που αποτελούν αντικείμενο των διαβουλεύσεων.
 2. Το Μέρος που ζητεί διαβουλεύσεις σύμφωνα με την παράγραφο 1 αναφέρει με ποιον τρόπο το θέμα επηρεάζει την εύρυθμη λειτουργία των αγορών, καθώς και τους καταναλωτές, το εμπόριο και τις επενδύσεις μεταξύ των Μερών. Το Μέρος


text:
στο οποίο υποβάλλεται το αίτημα λαμβάνει, στον μέγιστο δυνατό βαθμό, υπόψη τους προβληματισμούς του Μέρους που υποβάλλει το αίτημα.
 Άρθρο 266
 Επίλυση διαφορών
 Κανένα από τα Μέρη δεν δύναται να εφαρμόζει τη διαδικασία επίλυσης διαφορών δυνάμει του Τίτλου XII (Επίλυση διαφορών) σχετικά με θέμα που ανακύπτει στο πλαίσιο του παρόντος Τίτλου.
 ΤΙΤΛΟΣ IX
 ΕΜΠΟΡΙΟ ΚΑΙ ΑΕΙΦΟΡΟΣ ΑΝΑΠΤΥΞΗ
 Άρθρο 267
 Πλαίσιο και στόχοι
 1. Υπενθυμίζοντας τη Διακήρυξη του Ρίο για το περιβάλλον και την ανάπτυξη και την Ατζέντα 21, που υιοθετήθηκαν από τη Διάσκεψη των Ηνωμένων Εθνών για το Περιβάλλον και την Ανάπτυξη στις 14 Ιουνίου 1992, τους Αναπτυξιακούς Στόχους της Χιλιετίας, που εκδόθηκαν τον Σεπτέμβριο του 2000, τη Διακήρυξη του Γιοχάνεσμπουργκ για την αειφόρο ανάπτυξη και το Σχέδιο Εφαρμογής της, που εκδόθηκαν στις 4 Σεπτεμβρίου 2002, καθώς και την Υπουργική Διακήρυξη για την επίτευξη πλήρους, παραγωγικής απασχόλησης και αξιοπρεπούς εργασίας, που υιοθετήθηκε από το Οικονομικό και Κοινωνικό Συμβούλιο του ΟΗΕ τον Σεπτέμβριο του 2006, τα Μέρη επιβεβαιώνουν εκ νέου τη δέσμευσή τους για αειφόρο ανάπτυξη, για την ευημερία των σημερινών και των επόμενων γενεών. Για τον σκοπό αυτό, τα Μέρη συμφωνούν να προωθούν το διεθνές εμπόριο κατά τρόπο ώστε να συμβάλλουν στον στόχο της αειφόρου ανάπτυξης και να προσπαθήσουν ώστε ο στόχος αυτός να ενσωματωθεί και να αντανακλάται στις εμπορικές τους σχέσεις. Ειδικότερα, τα Μέρη υπογραμμίζουν τα οφέλη της εξέτασης εργασιακών (79) και περιβαλλοντικών ζητημάτων που συνδέονται με το εμπόριο, στο πλαίσιο μιας συνολικής προσέγγισης του εμπορίου και της αειφόρου ανάπτυξης.
 2. Βάσει της παραγράφου 1, οι στόχοι του παρόντος Τίτλου είναι, μεταξύ άλλων:
 α)
 η προώθηση του διαλόγου και της συνεργασίας μεταξύ των Μερών προκειμένου να διευκολυνθεί η εφαρμογή των διατάξεων του παρόντος Τίτλου και να ενισχυθεί η σχέση μεταξύ των πολιτικών και των πρακτικών στους τομείς του εμπορίου, της εργασίας και του περιβάλλοντος·
 β)
 η ενίσχυση της συμμόρφωσης με την εργατική και περιβαλλοντική νομοθεσία εκάστου Μέρους, καθώς και με τις δεσμεύσεις που απορρέουν από τις διεθνείς συμβάσεις και συμφωνίες που αναφέρονται στα άρθρα 269 και 270, ως σημαντικό στοιχείο για τη βελτίωση της συνεισφοράς του εμπορίου στην αειφόρο ανάπτυξη·
 γ)
 η ενίσχυση του ρόλου του εμπορίου και της εμπορικής πολιτικής στην προώθηση της διατήρησης και της αειφόρου χρήσης της βιολογικής ποικιλότητας και των φυσικών πόρων, καθώς και στη μείωση της ρύπανσης σύμφωνα με τον στόχο της αειφόρου ανάπτυξης·
 δ)
 η ενίσχυση της προσήλωσης στις εργασιακές αρχές και στα εργασιακά δικαιώματα σύμφωνα με τις διατάξεις του παρόντος Τίτλου, ως σημαντικό στοιχείο για τη βελτίωση της συνεισφοράς του εμπορίου στην αειφόρο ανάπτυξη·
 ε)
 προώθηση της συμμετοχής του κοινού στα θέματα που καλύπτονται από τον παρόντα Τίτλο.
 3. Τα Μέρη επιβεβαιώνουν εκ νέου την απόλυτη βούλησή τους να εκπληρώσουν τις δεσμεύσεις τους δυνάμει του παρόντος Τίτλου, λαμβάνοντας υπόψη τις δυνατότητές τους, ιδίως τις τεχνικές και χρηματοοικονομικές δυνατότητες.
 4. Τα Μέρη επιβεβαιώνουν τη δέσμευσή τους για την αντιμετώπιση των παγκόσμιων περιβαλλοντικών προκλήσεων, σύμφωνα με την αρχή των κοινών αλλά διαφοροποιημένων ευθυνών.
 5. Οι διατάξεις του παρόντος Τίτλου δεν ερμηνεύονται ούτε χρησιμοποιούνται ως μέσο αυθαίρετης ή αδικαιολόγητης διακριτικής μεταχείρισης μεταξύ των Μερών ή


text:
ως συγκεκαλυμμένος περιορισμός του εμπορίου ή των επενδύσεων.
 Άρθρο 268
 Δικαίωμα ρύθμισης και επίπεδα προστασίας
 Αναγνωρίζοντας το κυριαρχικό δικαίωμα εκάστου Μέρους να θεσπίζει τις εσωτερικές πολιτικές και προτεραιότητές του για την αειφόρο ανάπτυξη, καθώς και τα δικά του επίπεδα περιβαλλοντικής και εργασιακής προστασίας, σε συμμόρφωση με τα διεθνώς αναγνωρισμένα πρότυπα και τις συμφωνίες που αναφέρονται στα άρθρα 269 και 270, καθώς και να θεσπίζει ή να τροποποιεί ανάλογα τους σχετικούς νόμους, κανονισμούς και τις πολιτικές του, έκαστο Μέρος καταβάλλει προσπάθειες ώστε να διασφαλίζει ότι η σχετική του νομοθεσία και οι πολιτικές προβλέπουν και ενθαρρύνουν υψηλά επίπεδα περιβαλλοντικής και εργασιακής προστασίας.
 Άρθρο 269
 Πολυμερή εργασιακά πρότυπα και συμφωνίες
 1. Τα Μέρη αναγνωρίζουν το διεθνές εμπόριο, την παραγωγική απασχόληση και την αξιοπρεπή εργασία, για όλους, ως βασικά στοιχεία για τη διαχείριση της διαδικασίας της παγκοσμιοποίησης και επιβεβαιώνουν, εκ νέου, τις δεσμεύσεις τους για την προώθηση της ανάπτυξης του διεθνούς εμπορίου κατά τρόπο που συμβάλλει στην παραγωγική απασχόληση και την αξιοπρεπή εργασία, για όλους.
 2. Τα Μέρη συζητούν στο πλαίσιο διαλόγου και συνεργάζονται, κατά περίπτωση, για ζητήματα αμοιβαίου ενδιαφέροντος που αφορούν την εργασία σε σχέση με το εμπόριο.
 3. Έκαστο Μέρος δεσμεύεται για την προώθηση και αποτελεσματική εφαρμογή στη νομοθεσία και τις πρακτικές του, καθώς και σε όλη την επικράτειά του, των διεθνώς αναγνωρισμένων θεμελιωδών εργασιακών προτύπων, όπως περιλαμβάνονται στις θεμελιώδεις συμβάσεις της Διεθνούς Οργάνωσης Εργασίας (εφεξής «ΔΟΕ»), ως εξής:
 α)
 η ελευθερία του συνεταιρίζεσθαι και η αποτελεσματική αναγνώριση του δικαιώματος της συλλογικής διαπραγμάτευσης·
 β)
 η εξάλειψη κάθε μορφής καταναγκαστικής εργασίας·
 γ)
 η αποτελεσματική κατάργηση της παιδικής εργασίας, και
 δ)
 η εξάλειψη των διακρίσεων όσον αφορά την απασχόληση και την εργασία.
 4. Τα Μέρη ανταλλάσσουν πληροφορίες σχετικά με την αντίστοιχη κατάστασή τους και την πρόοδο όσον αφορά την κύρωση των συμβάσεων προτεραιότητας της ΔΟΕ, καθώς και άλλων συμβάσεων οι οποίες χαρακτηρίζονται ως «επικαιροποιημένες» από τη ΔΟΕ.
 5. Τα Μέρη τονίζουν ότι τα εργασιακά πρότυπα δεν θα πρέπει να χρησιμοποιούνται για σκοπούς εμπορικού προστατευτισμού και ότι, επιπλέον, κατά κανένα τρόπο δεν θα πρέπει να τίθεται υπό αμφισβήτηση το συγκριτικό πλεονέκτημα οποιουδήποτε Μέρους.
 Άρθρο 270
 Πολυμερή περιβαλλοντικά πρότυπα και συμφωνίες
 1. Τα Μέρη αναγνωρίζουν την αξία της διεθνούς περιβαλλοντικής διακυβέρνησης και των διεθνών συμφωνιών που αποτελούν την απάντηση της διεθνούς κοινότητας σε παγκόσμια ή περιφερειακά περιβαλλοντικά προβλήματα, και τονίζουν την ανάγκη αναβάθμισης της αλληλοϋποστήριξης του εμπορίου και του περιβάλλοντος. Στο πλαίσιο αυτό, τα Μέρη συζητούν στο πλαίσιο διαλόγου και συνεργάζονται, κατά περίπτωση, για περιβαλλοντικά ζητήματα αμοιβαίου ενδιαφέροντος που συνδέονται με το εμπόριο.
 2. Τα Μέρη επιβεβαιώνουν, εκ νέου, τη δέσμευσή τους για αποτελεσματική εφαρμογή της νομοθεσίας και πρακτικής τους όσον αφορά τις ακόλουθες πολυμερείς περιβαλλοντικές συμφωνίες: Πρωτόκολλο του Μόντρεαλ για τις ουσίες που καταστρέφουν τη στιβάδα του όζοντος, που εκδόθηκε στις 16 Σεπτεμβρίου 1987, Σύμβαση της Βασιλείας για τον έλεγχο των διασυνοριακών κινήσεων επικίνδυνων αποβλήτων και της επεξεργασίας τους, που εκδόθηκε στις 22 Μαρτίου 1989, Σύμβαση της Στοκχόλμης για τους έμμονους οργανικούς ρύπους, που εκδόθηκε στις 22 Μαΐου 2001, Σύμβαση για το διεθνές εμπόριο των ειδών άγριας πανίδας και χλωρίδας που απειλούνται με εξαφάνιση, που


text:
υπογράφηκε στις 3 Μαρτίου 1973 (εφεξής «CITES»), ΣΒΠ, Πρωτόκολλο της Καρθαγένης για τη βιοασφάλεια της ΣΒΠ, που εκδόθηκε στις 29 Ιανουαρίου 2000, Πρωτόκολλο του Κιότο της σύμβασης-πλαισίου των Ηνωμένων Εθνών για την κλιματική αλλαγή, που εκδόθηκε στις 11 Δεκεμβρίου 1997 (εφεξής «Πρωτόκολλο του Κιότο») και Σύμβαση του Ρότερνταμ σχετικά με τη διαδικασία συναίνεσης μετά από ενημέρωση όσον αφορά ορισμένα επικίνδυνα χημικά προϊόντα και φυτοφάρμακα στο διεθνές εμπόριο, που εκδόθηκε στις 10 Σεπτεμβρίου 1998 (80).
 3. Η Επιτροπή Εμπορίου δύναται να συστήνει την επέκταση της εφαρμογής της παραγράφου 2 σε άλλες πολυμερείς περιβαλλοντικές συμφωνίες κατόπιν προτάσεως της υποεπιτροπής εμπορίου και αειφόρου ανάπτυξης.
 4. Καμία διάταξη της παρούσας συμφωνίας δεν περιορίζει το δικαίωμα Μέρους να θεσπίζει ή να διατηρεί μέτρα για την εφαρμογή των συμφωνιών που αναφέρονται στην παράγραφο 2. Τα εν λόγω μέτρα δεν εφαρμόζονται κατά τρόπο ώστε να συνιστούν μέσο αυθαίρετης ή αδικαιολόγητης διακριτικής μεταχείρισης μεταξύ των Μερών ή συγκεκαλυμμένο περιορισμό του εμπορίου.
 Άρθρο 271
 Το εμπόριο υπέρ της αειφόρου ανάπτυξης
 1. Τα Μέρη επιβεβαιώνουν, εκ νέου, ότι το εμπόριο θα πρέπει να προωθεί την αειφόρο ανάπτυξη. Τα Μέρη αναγνωρίζουν επίσης τον ωφέλιμο ρόλο που μπορούν να επιτελέσουν τα βασικά εργασιακά πρότυπα και η αξιοπρεπής εργασία για την οικονομική αποδοτικότητα, την καινοτομία και την παραγωγικότητα, καθώς και την αξία της μεγαλύτερης συνοχής μεταξύ των εμπορικών πολιτικών, αφενός, και των εργασιακών πολιτικών, αφετέρου.
 2. Τα Μέρη καταβάλλουν κάθε δυνατή προσπάθεια για τη διευκόλυνση και την προώθηση του εμπορίου και των ξένων άμεσων επενδύσεων σε περιβαλλοντικά εμπορεύματα και υπηρεσίες.
 3. Τα Μέρη συμφωνούν να προάγουν τις βέλτιστες επιχειρηματικές πρακτικές που συνδέονται με την εταιρική κοινωνική ευθύνη.
 4. Τα Μέρη αναγνωρίζουν ότι οι ευέλικτοι, εθελοντικοί και στηριζόμενοι σε κίνητρα μηχανισμοί μπορούν να συμβάλλουν στη συνεκτικότητα μεταξύ των εμπορικών πρακτικών και των στόχων της αειφόρου ανάπτυξης. Από την άποψη αυτή, και σύμφωνα με το αντίστοιχο δίκαιο και τις πολιτικές του, έκαστο Μέρος ενθαρρύνει την ανάπτυξη και τη χρησιμοποίηση των μηχανισμών αυτών.
 Άρθρο 272
 Βιολογική ποικιλότητα
 1. Τα Μέρη αναγνωρίζουν τη σημασία της διατήρησης και της αειφόρου χρήσης της βιολογικής ποικιλότητας και όλων των στοιχείων της, ως βασικού στοιχείου για την επίτευξη της αειφόρου ανάπτυξης. Τα Μέρη επιβεβαιώνουν τη δέσμευσή τους για τη διατήρηση και την αειφόρο χρήση της βιολογικής ποικιλότητας σύμφωνα με τη ΣΒΠ και άλλες συναφείς διεθνείς συμφωνίες στις οποίες συμμετέχουν τα Μέρη.
 2. Τα Μέρη θα εξακολουθήσουν να εργάζονται για την επίτευξη των διεθνών στόχων τους να δημιουργήσουν και να διατηρήσουν ένα συνολικό, αποτελεσματικά διαχειριζόμενο και οικολογικά αντιπροσωπευτικό εθνικό και περιφερειακό σύστημα χερσαίων και θαλάσσιων προστατευόμενων περιοχών μέχρι το 2010 και το 2012, αντίστοιχα, ως βασικά μέσα για τη διατήρηση και την αειφόρο χρήση της βιολογικής ποικιλότητας. Τα Μέρη αναγνωρίζουν επίσης τη σημασία των προστατευόμενων περιοχών για την ευημερία των πληθυσμών που είναι εγκατεστημένοι σε αυτές τις περιοχές και των ζωνών προστασίας τους.
 3. Τα Μέρη θα καταβάλλουν προσπάθεια για να προωθήσουν από κοινού την ανάπτυξη πρακτικών και προγραμμάτων με στόχο την ενθάρρυνση κατάλληλων οικονομικών προσόδων από τη διατήρηση και την αειφόρο χρήση της βιολογικής ποικιλότητας.
 4. Με την επιφύλαξη της εγχώριας


text:
νομοθεσίας τους, τα Μέρη αναγνωρίζουν την υποχρέωσή τους, σύμφωνα με τη ΣΒΠ, να τηρούν, να διαφυλάσσουν και να διατηρούν τις γνώσεις, τις καινοτομίες και τις πρακτικές των αυτόχθονων και τοπικών κοινοτήτων που εμπεριέχουν παραδοσιακούς τρόπους ζωής, σε ό,τι αφορά τη διατήρηση και την αειφόρο χρήση της βιολογικής ποικιλότητας, και να προάγουν την ευρύτερη εφαρμογή τους, εφόσον συναινούν, μετά από ενημέρωση, οι κάτοχοι των εν λόγω γνώσεων, καινοτομιών και πρακτικών, και να ενθαρρύνουν την ακριβοδίκαιη κατανομή των οφελών που προκύπτουν από τη χρησιμοποίηση των εν λόγω γνώσεων, καινοτομιών και πρακτικών.
 5. Υπενθυμίζοντας το άρθρο 15 της ΣΒΠ, τα Μέρη αναγνωρίζουν τα κυριαρχικά δικαιώματα των κρατών επί των φυσικών τους πόρων και το ότι η εξουσία για τον προσδιορισμό της πρόσβασης στους γενετικούς πόρους υπάγεται στη δικαιοδοσία των εθνικών κυβερνήσεων και υπόκειται στην εσωτερική τους νομοθεσία.Περαιτέρω, τα Μέρη αναγνωρίζουν ότι προσπαθούν να διαμορφώσουν τις προϋποθέσεις που απαιτούνται για τη διευκόλυνση της πρόσβασης σε γενετικούς πόρους για χρήσεις φιλικές προς το περιβάλλον και να μην επιβάλλουν περιορισμούς οι οποίοι έρχονται σε αντίθεση με τους στόχους της ΣΒΠ, καθώς και ότι η πρόσβαση σε γενετικούς πόρους υπόκειται στην, εκ των προτέρων και κατόπιν ενημέρωσης, συναίνεση του Μέρους που παρέχει τους εν λόγω πόρους, εκτός αν αποφασίσει άλλως το εν λόγω Μέρος. Έκαστο Μέρος λαμβάνει τα απαιτούμενα μέτρα, σύμφωνα με τη ΣΒΠ, με στόχο τον ακριβοδίκαιο και με αμοιβαία αποδεκτούς όρους καταμερισμό των αποτελεσμάτων της έρευνας και ανάπτυξης, καθώς και των οφελών που προκύπτουν από την εμπορική και άλλου είδους χρησιμοποίηση των γενετικών πόρων μεταξύ του ιδίου και του Μέρους που παρέχει τους πόρους αυτούς.
 6. Τα Μέρη επιδιώκουν να ενισχύσουν και να διευρύνουν την ικανότητα των εθνικών οργανισμών που είναι υπεύθυνοι για τη διατήρηση και την αειφόρο χρήση της βιολογικής ποικιλότητας, μέσω π.χ. της ενίσχυσης των ικανοτήτων και της τεχνικής βοήθειας.
 Άρθρο 273
 Εμπόριο προϊόντων ξυλείας
 Για να προωθήσουν την αειφόρο διαχείριση των δασικών πόρων, τα Μέρη αναγνωρίζουν ότι πρέπει να εφαρμόζουν πρακτικές οι οποίες, σύμφωνα με την εγχώρια νομοθεσία και διαδικασίες, βελτιώνουν την επιβολή της δασικής νομοθεσίας και τη διακυβέρνηση και προωθούν το εμπόριο προϊόντων ξυλείας νόμιμων και αειφόρων. Μεταξύ των πρακτικών αυτών, δύνανται να περιλαμβάνονται:
 α)
 η αποτελεσματική εφαρμογή και χρήση της CITES όσον αφορά τα είδη δέντρων από τα οποία λαμβάνεται ξυλεία και τα οποία απειλούνται με εξαφάνιση, σύμφωνα με τα κριτήρια της εν λόγω σύμβασης και στο πλαίσιο αυτής·
 β)
 η δημιουργία συστημάτων και μηχανισμών που επιτρέπουν την επαλήθευση της νόμιμης προέλευσης των προϊόντων ξυλείας σε ολόκληρη την αλυσίδα εμπορίας·
 γ)
 η προώθηση εθελοντικών μηχανισμών για τη δασική πιστοποίηση οι οποίοι είναι αναγνωρισμένοι στις διεθνείς αγορές·
 δ)
 η διαφάνεια και η προώθηση της δημόσιας συμμετοχής στη διαχείριση των δασικών πόρων για την παραγωγή ξυλείας, και
 ε)
 η ενίσχυση των μηχανισμών ελέγχου για την παραγωγή ξυλείας, μεταξύ άλλων μέσω ανεξάρτητων θεσμών εποπτείας, σύμφωνα με το νομικό πλαίσιο εκάστου Μέρους.
 Άρθρο 274
 Εμπόριο προϊόντων αλιείας
 1. Τα Μέρη αναγνωρίζουν την ανάγκη συντήρησης και διαχείρισης των αλιευτικών πόρων κατά τρόπο ορθολογικό και υπεύθυνο, ούτως ώστε να εξασφαλίζεται η βιωσιμότητά τους.
 2. Τα Μέρη


text:
αναγνωρίζουν την ανάγκη να συνεργάζονται, στο πλαίσιο των περιφερειακών οργανώσεων διαχείρισης της αλιείας (εφεξής «ΠΟΔΑ»), στις οποίες συμμετέχουν, προκειμένου:
 α)
 να αναθεωρούν και να προσαρμόζουν την αλιευτική ικανότητα για αλιευτικούς πόρους, συμπεριλαμβανομένων όσων αποτελούν αντικείμενο υπεραλίευσης, ώστε να εξασφαλίζουν ότι οι αλιευτικές πρακτικές είναι ανάλογες με τις υφιστάμενες αλιευτικές δυνατότητες·
 β)
 να θεσπίζουν αποτελεσματικά μέσα για την παρακολούθηση και τον έλεγχο, όπως καθεστώτα παρατηρητών, συστήματα παρακολούθησης των σκαφών, έλεγχο της μεταφόρτωσης και έλεγχο από το κράτος του λιμένα, προκειμένου να εξασφαλιστεί η απόλυτη συμμόρφωση με τα ισχύοντα μέτρα διατήρησης·
 γ)
 να θεσπίζουν μέτρα για την καταπολέμηση της παράνομης, λαθραίας και άναρχης (ΠΛΑ) αλιείας·· για τον σκοπό αυτό, τα Μέρη συμφωνούν να μεριμνούν ώστε τα σκάφη που φέρουν τη σημαία τους να διεξάγουν αλιευτικές δραστηριότητες σύμφωνα με τους κανόνες που θεσπίζονται στο πλαίσιο των ΠΟΔΑ και να τιμωρούν τα σκάφη σύμφωνα με την εσωτερική τους νομοθεσία, σε περίπτωση παραβίασης των εν λόγω κανόνων.
 Άρθρο 275
 Κλιματική αλλαγή
 1. Λαμβάνοντας υπόψη τη Σύμβαση-πλαίσιο των Ηνωμένων Εθνών για την κλιματική αλλαγή (εφεξής «UNFCCC») και το Πρωτόκολλο του Κιότο, τα Μέρη αναγνωρίζουν ότι η κλιματική αλλαγή αποτελεί κοινό θέμα ανησυχίας για ολόκληρο τον πλανήτη, το οποίο απαιτεί την ευρύτερη δυνατή συνεργασία όλων των χωρών, καθώς και τη συμμετοχή τους σε αποτελεσματική και ενδεδειγμένη διεθνή δράση, προς όφελος των σημερινών και των μελλοντικών γενεών της ανθρωπότητας.
 2. Τα Μέρη είναι αποφασισμένα να εντείνουν τις προσπάθειές τους όσον αφορά την κλιματική αλλαγή, των οποίων ηγούνται οι ανεπτυγμένες χώρες, μεταξύ άλλων, μέσω της προώθησης εγχώριων πολιτικών και ενδεδειγμένων διεθνών πρωτοβουλιών για τον μετριασμό της κλιματικής αλλαγής και την προσαρμογή σε αυτή, σε ισότιμη βάση και σύμφωνα με τις κοινές αλλά διαφοροποιημένες ευθύνες και αντίστοιχες ικανότητές τους, καθώς και τις κοινωνικές και οικονομικές συνθήκες τους, και λαμβάνοντας ιδίως υπόψη τις ανάγκες, τις περιστάσεις και τη μεγάλη ευπάθεια στις δυσμενείς επιπτώσεις της κλιματικής αλλαγής εκείνων των Μερών που αποτελούν αναπτυσσόμενες χώρες.
 3. Τα Μέρη αναγνωρίζουν επίσης ότι οι επιπτώσεις της κλιματικής αλλαγής μπορούν να επηρεάσουν την τρέχουσα και περαιτέρω ανάπτυξή τους, και, επομένως,τονίζουν τη σημασία της ενίσχυσης και στήριξης των προσπαθειών προσαρμογής, ειδικότερα σε όσα Μέρη είναι αναπτυσσόμενες χώρες.
 4. Λαμβάνοντας υπόψη τον γενικό στόχο της ταχείας μετάβασης σε οικονομίες με χαμηλές εκπομπές διοξειδίου του άνθρακα, τα Μέρη προωθούν την αειφόρο χρήση των φυσικών πόρων, καθώς και τα εμπορικά και επενδυτικά μέτρα που προωθούν και διευκολύνουν την πρόσβαση, τη διάδοση και τη χρήση των καλύτερων διαθέσιμων τεχνολογιών για την παραγωγή και τη χρήση καθαρής ενέργειας, καθώς και για τον μετριασμό της κλιματικής αλλαγής και την προσαρμογή σε αυτή.
 5. Τα Μέρη συμφωνούν να εξετάζουν ενέργειες ώστε να συμβάλλουν στην επίτευξη των στόχων μετριασμού της κλιματικής αλλαγής και προσαρμογής σε αυτή, μέσω των εμπορικών και επενδυτικών πολιτικών τους, μεταξύ άλλων:
 α)
 διευκολύνοντας την άρση των εμποδίων στο εμπόριο και τις επενδύσεις ώστε να καταστεί δυνατή η πρόσβαση στην καινοτομία, την ανάπτυξη, και την ευρεία χρήση αγαθών, υπηρεσιών και τεχνολογιών που μπορούν να συμβάλλουν στον μετριασμό ή στην προσαρμογή, λαμβανομένων υπόψη των συνθηκών στις αναπτυσσόμενες χώρες·
 β)
 προωθώντας μέτρα για την


text:
ενεργειακή απόδοση και την ανανεώσιμη ενέργεια, τα οποία ανταποκρίνονται στις περιβαλλοντικές και οικονομικές ανάγκες και ελαχιστοποιούν τα τεχνικά εμπόδια στο εμπόριο.
 Άρθρο 276
 Διακινούμενοι εργαζόμενοι
 Τα Μέρη αναγνωρίζουν τη σημασία της προώθησης της ίσης μεταχείρισης όσον αφορά τις συνθήκες εργασίας, προκειμένου να εξαλείψουν τις διακρίσεις έναντι οποιουδήποτε εργαζόμενου, συμπεριλαμβανομένων των διακινούμενων εργαζομένων που απασχολούνται νόμιμα στο έδαφός τους.
 Άρθρο 277
 Διατήρηση επιπέδων προστασίας
 1. Κανένα από τα Μέρη δεν ενθαρρύνει το εμπόριο ή τις επενδύσεις, μειώνοντας τα επίπεδα προστασίας που παρέχει το περιβαλλοντικό και εργατικό δίκαιό του. Συνεπώς, κανένα από τα Μέρη δεν απαλλάσσει ή αποκλίνει από το περιβαλλοντικό και εργατικό δίκαιό του κατά τρόπο που να μειώνει την προστασία που παρέχεται με αυτές τις νομοθεσίες, προκειμένου να ενθαρρύνει το εμπόριο ή τις επενδύσεις.
 2. Τα Μέρη δεν παραλείπουν να εφαρμόζουν αποτελεσματικά το περιβαλλοντικό και εργατικό δίκαιό τους, με σταθερές ή επαναλαμβάνοντας ενέργειες ή παραλείψεις, έτσι ώστε να επηρεάζονται οι μεταξύ τους εμπορικές συναλλαγές ή επενδύσεις.
 3. Τα Μέρη αναγνωρίζουν το δικαίωμα εκάστου Μέρους στην εύλογη διακριτική ευχέρεια σχετικά με αποφάσεις που αφορούν την κατανομή των πόρων για τις έρευνες, τον έλεγχο και την επιβολή της εφαρμογής των εγχώριων περιβαλλοντικών και εργατικών κανονισμών και προτύπων, χωρίς ταυτόχρονα να υπονομεύεται η εκπλήρωση των υποχρεώσεων που αναλαμβάνονται δυνάμει του παρόντος Τίτλου.
 4. Καμία διάταξη του παρόντος Τίτλου δεν ερμηνεύεται κατά την έννοια ότι εξουσιοδοτεί τις αρχές Μέρους να αναλαμβάνουν δραστηριότητες για την επιβολή της εφαρμογής του περιβαλλοντικού και εργατικόύδίκαιού, στο έδαφος άλλου Μέρους.
 Άρθρο 278
 Επιστημονικές πληροφορίες
 Τα Μέρη αναγνωρίζουντη σημασία, κατά την κατάρτιση και την εφαρμογή μέτρων που στοχεύουν στην προστασία της υγείας και της ασφάλειας στην εργασία ή του περιβάλλοντος, τα οποία επηρεάζουν το εμπόριο μεταξύ των Μερών, να λαμβάνονται υπόψη οι επιστημονικές και τεχνικές πληροφορίες και τα σχετικά διεθνή πρότυπα, οι κατευθυντήριες γραμμές ή συστάσεις, μολονότι αναγνωρίζουν ότι, όταν υπάρχουν απειλές σοβαρής ή μη αναστρέψιμης βλάβης, η έλλειψη πλήρους επιστημονικής βεβαιότητας δεν θα πρέπει να χρησιμοποιείται ως δικαιολογία για να αναβάλλεται η λήψη μέτρων προστασίας (81).
 Άρθρο 279
 Επανεξέταση των επιπτώσεων στην αειφόρο ανάπτυξη
 Έκαστο Μέρος δεσμεύεται να επανεξετάζει, να παρακολουθεί και να αξιολογεί τις επιπτώσεις της εφαρμογής της παρούσας συμφωνίας στην εργασία και το περιβάλλον, εφόσον το θεωρεί σκόπιμο, μέσω των αντίστοιχων εγχώριων και συμμετοχικών διαδικασιών.
 Άρθρο 280
 Θεσμικός μηχανισμός και μηχανισμός παρακολούθησης
 1. Έκαστο Μέρος ορίζει Υπηρεσία στο πλαίσιο των διοικητικών αρχών του, η οποία λειτουργεί ως σημείο επαφής με τα άλλα Μέρη για τους σκοπούς εφαρμογής των πτυχών της αειφόρου ανάπτυξης που αφορούν το εμπόριο και διεκπεραίωσης όλων των θεμάτων και επικοινωνιών που, ενδεχομένως, προκύπτουν σε σχέση με τον παρόντα Τίτλο.
 2. Τα Μέρη συγκροτούν υποεπιτροπή εμπορίου και αειφόρου ανάπτυξης. Στην υποεπιτροπή εμπορίου και αειφόρου ανάπτυξης συμμετέχουν εκπρόσωποι υψηλού επιπέδου από τις διοικητικές αρχές εκάστου Μέρους, αρμόδιοι για τα θέματα εργασίας, περιβάλλοντος και εμπορίου.
 3. Παρά την παράγραφο 2, η υποεπιτροπή εμπορίου και αειφόρου ανάπτυξης συνεδριάζει σε συνόδους στις οποίες συμμετέχουν μόνο η ΕΕ και μία από τις υπογράφουσες χώρες των Άνδεων όταν το θέμα αφορά αποκλειστικά τη διμερή σχέση μεταξύ της ΕΕ και της εν


text:
λόγω υπογράφουσας χώρας των Άνδεων, συμπεριλαμβανομένων των θεμάτων που εξετάζονται στο πλαίσιο των κυβερνητικών διαβουλεύσεων που προβλέπονται στο άρθρο 283 και της ομάδας εμπειρογνωμόνων που συγκροτείται δυνάμει του άρθρου 284.
 4. Η υποεπιτροπή εμπορίου και αειφόρου ανάπτυξης συνεδριάζει εντός του πρώτου έτους από την ημερομηνία έναρξης ισχύος της παρούσας συμφωνίας και, στη συνέχεια, ανάλογα με τις ανάγκες, προκειμένου να επιβλέπει την εφαρμογή του παρόντος Τίτλου, συμπεριλαμβανομένων των δραστηριοτήτων συνεργασίας που αναφέρονται στο άρθρο 286, και να συζητεί θέματα κοινού ενδιαφέροντος σχετικά με τον παρόντα Τίτλο. Η υποεπιτροπή αυτή καταρτίζει τον εσωτερικό κανονισμό της και λαμβάνει αποφάσεις με ομοφωνία.
 5. Οι εργασίες της υποεπιτροπής εμπορίου και αειφόρου ανάπτυξης βασίζονται στον διάλογο, την αποτελεσματική συνεργασία, την προώθηση των δεσμεύσεων και πρωτοβουλιών δυνάμει του παρόντος Τίτλου και την επιδίωξη αμοιβαία ικανοποιητικών λύσεων, σε οποιαδήποτε τυχόν προβλήματα ανακύπτουν.
 6. Τα καθήκοντα της υποεπιτροπής εμπορίου και αειφόρου ανάπτυξης είναι τα εξής:
 α)
 να παρακολουθεί την εφαρμογή του παρόντος Τίτλου και να προσδιορίζει δράσεις για την επίτευξη των στόχων της αειφόρου ανάπτυξης·
 β)
 να υποβάλλει στην Επιτροπή Εμπορίου, εφόσον το θεωρεί σκόπιμο, συστάσεις για την ορθή εφαρμογή και να χρησιμοποιεί με τον καλύτερο δυνατό τρόπο τον παρόντα Τίτλο·
 γ)
 να προσδιορίζει τομείς συνεργασίας και να εξακριβώνει την αποτελεσματική εφαρμογή της συνεργασίας, με την επιφύλαξη του άρθρου 326·
 δ)
 να αξιολογεί, όταν το θεωρεί σκόπιμο, τις επιπτώσεις της εφαρμογής της παρούσας συμφωνίας στην εργασία και το περιβάλλον, και
 ε)
 να επιλύει κάθε άλλο θέμα εντός του πεδίου εφαρμογής του παρόντος Τίτλου, με την επιφύλαξη των μηχανισμών που καθορίζονται στα άρθρα 283, 284 και 285.
 7. Η υποεπιτροπή εμπορίου και αειφόρου ανάπτυξης προωθεί τη διαφάνεια και τη συμμετοχή του κοινού στις εργασίες της. Συνεπώς, οι αποφάσεις της υποεπιτροπής αυτής δημοσιεύονται, όπως και κάθε έκθεση που ενδεχομένως καταρτίζει για θέματα σχετικά με την εφαρμογή του παρόντος Τίτλου, εκτός εάν η υποεπιτροπή αποφασίζει άλλως. Περαιτέρω, η υποεπιτροπή είναι ανοικτή να δέχεται και να εξετάζει στοιχεία, παρατηρήσεις ή απόψεις που προέρχονται από το κοινό για θέματα που αφορούν τον παρόντα Τίτλο.
 Άρθρο 281
 Εγχώριοι μηχανισμοί
 Έκαστο Μέρος διαβουλεύεται με εγχώριες επιτροπές ή ομάδες αρμόδιες για τα θέματα εργασίας και περιβάλλοντος ή αειφόρου ανάπτυξης, ή δημιουργεί τέτοιου είδους επιτροπές ή ομάδες, εάν δεν υπάρχουν. Οι εν λόγω επιτροπές ή ομάδες δύνανται να διατυπώνουν γνώμες και να υποβάλλουν συστάσεις σχετικά με την εφαρμογή του παρόντος Τίτλου, μεταξύ άλλων με δική τους πρωτοβουλία, μέσω των αντίστοιχων εσωτερικών διαύλων των Μερών. Οι διαδικασίες για τη σύσταση των εν λόγω επιτροπών ή ομάδων και τις διαβουλεύσεις με αυτές, στις οποίες η εκπροσώπηση των αντιπροσωπευτικών οργανισμών στους προαναφερθέντες τομείς είναι ισόρροπη, εφαρμόζονται σύμφωνα με το εγχώριοδίκαιο.
 Άρθρο 282
 Διάλογος με την κοινωνία των πολιτών
 1. Με την επιφύλαξη του άρθρου 280 παράγραφος 3, η υποεπιτροπή εμπορίου και αειφόρου ανάπτυξης συνέρχεται μία φορά ετησίως, εκτός εάν έχει συμφωνηθεί άλλως από τα Μέρη, με τις οργανώσεις της κοινωνίας των πολιτών και το ευρύ κοινό, προκειμένου να διεξάγεται διάλογος για θέματα σχετικά με την εφαρμογή του παρόντος Τίτλου. Τα Μέρη συμφωνούν σχετικά με τη διαδικασία για τις συνόδους αυτές με


text:
την κοινωνία των πολιτών, το αργότερο ένα έτος μετά την έναρξη ισχύος της παρούσας συμφωνίας.
 2. Για να προωθήσουν την ισόρροπη εκπροσώπηση των σχετικών συμφερόντων, τα Μέρη παρέχουν σε όλους τους ενδιαφερομένους στους τομείς που αναφέρονται στο άρθρο 281 τη δυνατότητα να συμμετέχουν στις συνόδους. Οι περιλήψεις των συνόδων αυτών δημοσιεύονται.
 Άρθρο 283
 Κυβερνητικές διαβουλεύσεις (82)
 1. Μέρος δύναται να ζητεί διαβουλεύσεις με άλλο Μέρος για οποιοδήποτε θέμα αμοιβαίου ενδιαφέροντος που ανακύπτει βάσει του παρόντος Τίτλου, διαβιβάζοντας γραπτό αίτημα στο σημείο επαφής αυτού του Μέρους. Το Μέρος στο οποίο υποβάλλεται το αίτημα απαντά ταχέως.
 2. Τα συμμετέχοντα στις διαβουλεύσεις Μέρη καταβάλλουν κάθε δυνατή προσπάθεια για να καταλήξουν σε αμοιβαία ικανοποιητική λύση του ζητήματος με διάλογο και διαβουλεύσεις. Κατά περίπτωση, εφόσον συμφωνούν αμφότερα τα συμμετέχοντα στις διαβουλεύσεις Μέρη, ζητούν πληροφορίες ή γνώμες από κάθε πρόσωπο, οργανισμό ή φορέα που δύναται να συμβάλει στην εξέταση του ζητήματος, συμπεριλαμβανομένων των διεθνών οργανισμών ή φορέων των συμφωνιών που αναφέρονται στα άρθρα 269 και 270.
 3. Εάν, ένα από τα συμμετέχοντα στις διαβουλεύσεις Μέρη κρίνει ότι το ζήτημα απαιτεί περαιτέρω συζήτηση, το Μέρος αυτό δύναται να ζητήσει τη σύγκληση της υποεπιτροπής εμπορίου και αειφόρου ανάπτυξης για την εξέταση του ζητήματος αυτού με την υποβολή γραπτού αιτήματος στο σημείο επαφής του άλλου συμμετέχοντος στις διαβουλεύσεις Μέρους. Η υποεπιτροπή εμπορίου και αειφόρου ανάπτυξης συγκαλείται αμέσως και καταβάλλει προσπάθεια για την εξεύρεση λύσης στο ζήτημα. Τα συμπεράσματα της υποεπιτροπής δημοσιεύονται, εκτός εάν αυτή αποφασίσει άλλως.
 4. Η υποεπιτροπή εμπορίου και αειφόρου ανάπτυξης δημοσιεύει τακτικά εκθέσεις που περιγράφουν τα αποτελέσματα των ολοκληρωμένων διαδικασιών διαβουλεύσεων και, εφόσον το θεωρεί σκόπιμο, εκθέσεις σχετικά με τις διεξαγόμενες διαβουλεύσεις.
 Άρθρο 284
 Ομάδα εμπειρογνωμόνων
 1. Εκτός εάν τα συμμετέχοντα στις διαβουλεύσεις Μέρη αποφασίσουν άλλως, συμμετέχον στις διαβουλεύσεις Μέρος δύναται, 90 ημέρες μετά την παράδοση του αιτήματος για διαβουλεύσεις, να ζητήσει τη σύγκληση ομάδας εμπειρογνωμόνων για την εξέταση του ζητήματος που δεν αντιμετωπίστηκε ικανοποιητικά μέσω των κυβερνητικών διαβουλεύσεων δυνάμει του άρθρου 283.
 2. Η ομάδα εμπειρογνωμόνων που επιλέγεται σύμφωνα με τις διαδικασίες που καθορίζονται στις παραγράφους 3 και 4 κρίνει κατά πόσον Μέρος έχει εκπληρώσει τις υποχρεώσεις του δυνάμει του παρόντος Τίτλου.
 3. Κατά την έναρξη ισχύος της παρούσας συμφωνίας, τα Μέρη υποβάλλουν στην Επιτροπή Εμπορίου έναν κατάλογο 15 τουλάχιστον εμπειρογνωμόνων σε θέματα που καλύπτονται από τον παρόντα Τίτλο, εκ των οποίων τουλάχιστον πέντε δεν έχουν την ιθαγένεια κανενός εκ των Μερών και τα οποία μπορούν να ασκήσουν την προεδρία της ομάδας εμπειρογνωμόνων. Ο κατάλογος αυτός εγκρίνεται κατά την πρώτη συνεδρίαση της Επιτροπής Εμπορίου. Οι εμπειρογνώμονες είναι ανεξάρτητοι και δεν λαμβάνουν οδηγίες από κανένα εκ των Μερών.
 4. Έκαστο συμμετέχον στη διαδικασία Μέρος (83) επιλέγει έναν εμπειρογνώμονα από τον κατάλογο των εμπειρογνωμόνων εντός τριάντα ημερών από την ημερομηνία παραλαβής του αιτήματος για τη συγκρότηση ομάδας εμπειρογνωμόνων. Τα συμμετέχοντα στη διαδικασία Μέρη δύνανται να συμφωνήσουν να ορίσουν εμπειρογνώμονες που δεν περιλαμβάνονται στον κατάλογο, προκειμένου να προσφέρουν τις υπηρεσίες τους στην ομάδα εμπειρογνωμόνων όταν το κρίνουν αναγκαίο. Εάν, ένα συμμετέχον στη διαδικασία Μέρος, δεν επιλέξει τον εμπειρογνώμονά του σε αυτό το διάστημα, το άλλο συμμετέχον στη διαδικασία


text:
Μέρος επιλέγει από τον κατάλογο των εμπειρογνωμόνων υπήκοο του Μέρους που δεν επέλεξε εμπειρογνώμονα. Οι δύο επιλεγέντες εμπειρογνώμονες αποφασίζουν για τον Πρόεδρο, ο οποίος δεν πρέπει να έχει την ιθαγένεια κανενός εκ των δύο συμμετεχόντων στη διαδικασία Μερών. Σε περίπτωση διαφωνίας, ο Πρόεδρος επιλέγεται με κλήρο. Η ομάδα εμπειρογνωμόνων συγκροτείται εντός σαράντα ημερών από την ημερομηνία παραλαβής του αιτήματος για τη συγκρότησή της.
 5. Τα συμμετέχοντα στη διαδικασία Μέρη δύνανται να διατυπώνουν παρατηρήσεις στην ομάδα εμπειρογνωμόνων. Η ομάδα εμπειρογνωμόνων δύναται να ζητεί και να λαμβάνει γραπτές παρατηρήσεις ή οποιαδήποτε άλλη πληροφορία από οργανισμούς, ιδρύματα και πρόσωπα που διαθέτουν σχετικές πληροφορίες ή εξειδικευμένες γνώσεις, συμπεριλαμβανομένων των γραπτών παρατηρήσεων ή πληροφοριών από τους σχετικούς διεθνείς οργανισμούς και φορείς, σχετικά με ζητήματα που αφορούν τις διεθνείς συμβάσεις και συμφωνίες που αναφέρονται στα άρθρα 269 και 270.
 6. Κατά την έναρξη ισχύος της παρούσας συμφωνίας, τα Μέρη υποβάλλουν στην Επιτροπή Εμπορίου, προκειμένου να εγκριθεί στην πρώτη της συνεδρίαση, τον εσωτερικό κανονισμό της ομάδας εμπειρογνωμόνων.
 Άρθρο 285
 Έκθεση της ομάδας εμπειρογνωμόνων (84)
 1. Η ομάδα εμπειρογνωμόνων, εντός εξήντα ημερών από την επιλογή του τελευταίου εμπειρογνώμονα, υποβάλλει, στα συμμετέχοντα στη διαδικασία Μέρη, αρχική έκθεση η οποία περιλαμβάνει τα προκαταρκτικά της συμπεράσματα σχετικά με το ζήτημα. Τα συμμετέχοντα στη διαδικασία Μέρη δύνανται να υποβάλλουν γραπτές παρατηρήσεις στην ομάδα εμπειρογνωμόνων σχετικά με την αρχική έκθεση εντός δεκαπέντε ημερών από την υποβολή της. Αφού εξετάσει τις γραπτές παρατηρήσεις, η ομάδα εμπειρογνωμόνων δύναται να επανεξετάζει την αρχική έκθεση. Στην τελική έκθεση της ομάδας εμπειρογνωμόνων εξετάζονται τυχόν επιχειρήματα που διατυπώνουν τα συμμετέχοντα στη διαδικασία Μέρη, στις γραπτές παρατηρήσεις τους.
 2. Η ομάδα εμπειρογνωμόνων υποβάλλει στα συμμετέχοντα στη διαδικασία Μέρη την τελική της έκθεση, καθώς και τις συστάσεις της, εντός σαράντα πέντε ημερών από την ημερομηνία υποβολής της αρχικής έκθεσης σύμφωνα με την παράγραφο 1. Τα συμμετέχοντα στη διαδικασία Μέρη δημοσιεύουν μη εμπιστευτική εκδοχή της τελικής έκθεσης εντός δεκαπέντε ημερών από την κοινοποίησή της.
 3. Τα συμμετέχοντα στη διαδικασία Μέρη δύνανται να συμφωνούν να παρατείνουν τις προθεσμίες που αναφέρονται στις παραγράφους 1 και 2.
 4. Το ενδιαφερόμενο συμμετέχον στη διαδικασία Μέρος ενημερώνει την υποεπιτροπή εμπορίου και αειφόρου ανάπτυξης σχετικά με τις προθέσεις του όσον αφορά τις συστάσεις της ομάδας εμπειρογνωμόνων, συμπεριλαμβανομένης της υποβολής σχεδίου δράσης για την εφαρμογή των συστάσεων. Η υποεπιτροπή εμπορίου και αειφόρου ανάπτυξης παρακολουθεί την εφαρμογή των μέτρων που καθορίζει το εν λόγω Μέρος.
 5. Ο παρών Τίτλος δεν υπόκειται στον Τίτλο XII (Επίλυση διαφορών).
 Άρθρο 286
 Συνεργασία για το εμπόριο και την αειφόρο ανάπτυξη
 Λαμβάνοντας υπόψη την προσέγγιση συνεργασίας του παρόντος Τίτλου, καθώς και τις διατάξεις του Τίτλου XIII (Τεχνική βοήθεια και αύξηση της εμπορικής ικανότητας), τα Μέρη αναγνωρίζουν τη σημασία των δραστηριοτήτων συνεργασίας, οι οποίες συμβάλλουν στην εφαρμογή και καλύτερη χρήση του παρόντος Ττίτλου και, ιδίως, στη βελτίωση των πολιτικών και πρακτικών που συνδέονται με την εργασία και την προστασία του περιβάλλοντος, σύμφωνα με τις διατάξεις του. Οι εν λόγω δραστηριότητες συνεργασίας θα πρέπει να καλύπτουν δραστηριότητες σε τομείς αμοιβαίου ενδιαφέροντος, όπως:
 α)
 δραστηριότητες που συνδέονται με την εκτίμηση των επιπτώσεων της παρούσας συμφωνίας στο περιβάλλον και


text:
την εργασία, καθώς και δραστηριότητες που έχουν ως στόχο τη βελτίωση των μεθόδων και των δεικτών για την εκτίμηση αυτή·
 β)
 δραστηριότητες που συνδέονται με την έρευνα, την παρακολούθηση και την αποτελεσματική εφαρμογή των θεμελιωδών συμβάσεων της ΔΟΕ και πολυμερών περιβαλλοντικών συμφωνιών, καθώς και πτυχές που αφορούν το εμπόριο·
 γ)
 μελέτες σχετικά με τα επίπεδα και τα πρότυπα εργασίας και προστασίας του περιβάλλοντος και τους μηχανισμούς για την παρακολούθηση αυτών των επιπέδων·
 δ)
 δραστηριότητες που συνδέονται με τον μετριασμό της κλιματικής αλλαγής και την προσαρμογή σε αυτή, καθώς και δραστηριότητες που συνδέονται με τη μείωση των εκπομπών που οφείλονται στην αποψίλωση και στην υποβάθμιση των δασών («REDD»)·
 ε)
 δραστηριότητες που συνδέονται με πτυχές του διεθνούς καθεστώτος για την κλιματική αλλαγή συναφείς με το εμπόριο, συμπεριλαμβανομένων των εμπορικών και επενδυτικών δραστηριοτήτων για τη συμβολή στην επίτευξη των στόχων της UNFCCC·
 στ)
 δραστηριότητες που συνδέονται με τη διατήρηση και αειφόρο χρήση της βιολογικής ποικιλότητας, κατά τα προβλεπόμενα στον παρόντα Τίτλο·
 ζ)
 δραστηριότητες που συνδέονται με τον καθορισμό της νόμιμης προέλευσης των προϊόντων ξυλείας, εθελοντικά συστήματα πιστοποίησης των δασών και ανιχνευσιμότητα των διαφόρων δασικών προϊόντων·
 η)
 δραστηριότητες που προωθούν βέλτιστες πρακτικές για την αειφόρο διαχείριση των δασών·
 θ)
 δραστηριότητες που συνδέονται με το εμπόριο προϊόντων αλιείας, κατά τα προβλεπόμενα στον παρόντα Τίτλο·
 ι)
 ανταλλαγή πληροφοριών και εμπειριών σχετικά με την προώθηση και εφαρμογή των ορθών πρακτικών της εταιρικής κοινωνικής ευθύνης, και
 ια)
 δραστηριότητες που συνδέονται με τις σχετικές με το εμπόριο πτυχές της ατζέντας για την αξιοπρεπή εργασία της ΔΟΕ, συμπεριλαμβανομένων των αλληλεξαρτήσεων μεταξύ εμπορίου και παραγωγικής απασχόλησης, των βασικών εργασιακών προτύπων, της κοινωνικής προστασίας και του κοινωνικού διαλόγου.
 ΤΙΤΛΟΣ X
 ΔΙΑΦΑΝΕΙΑ ΚΑΙ ΔΙΟΙΚΗΤΙΚΕΣ ΔΙΑΔΙΚΑΣΙΕΣ
 Άρθρο 287
 Συνεργασία για την προώθηση της διαφάνειας
 Τα Μέρη συνεργάζονται σε σχετικά διμερή και πολυμερή φόρουμ προκειμένου να βελτιώσουν τη διαφάνεια στα ζητήματα που αφορούν το εμπόριο.
 Άρθρο 288
 Δημοσίευση
 1. Έκαστο Μέρος μεριμνά ώστε, τα μέτρα του γενικής ισχύος, συμπεριλαμβανομένων των νόμων, κανονισμών, δικαστικών αποφάσεων, διαδικασιών και διοικητικών αποφάσεων, που αφορούν ζητήματα που καλύπτει η παρούσα συμφωνία, να δημοσιεύονται αμελλητί ή να διατίθενται αμέσως με άλλο τρόπο στους ενδιαφερομένους έτσι ώστε να έχουν τη δυνατότητα να τα γνωρίσουν·
 2. Έκαστο Μέρος παρέχει, στον μέγιστο δυνατό βαθμό, τη δυνατότητα στους ενδιαφερομένους να σχολιάζουν οποιονδήποτε προτεινόμενο νόμο, κανονισμό, διαδικασία ή διοικητική απόφαση γενικής ισχύος που αφορά ζητήματα που καλύπτει η παρούσα συμφωνία και εξετάζει αυτές τις παρατηρήσεις, εφόσον είναι σημαντικές.
 3. Οι πληροφορίες που αναφέρονται στην παράγραφο 1 του παρόντος άρθρου θεωρείται ότι παρέχονται από Μέρος, όταν τίθενται μέσω της κατάλληλης κοινοποίησης στη διάθεση του ΠΟΕ ή όταν διατίθενται σε επίσημο και δημόσιο ιστότοπο του εν λόγω Μέρους στον οποίο η πρόσβαση είναι ελεύθερη.
 Άρθρο 289
 Εμπιστευτικές πληροφορίες
 Καμία διάταξη της παρούσας συμφωνίας δεν απαιτεί από Μέρος να παρέχει εμπιστευτικές πληροφορίες η κοινολόγηση των οποίων θα εμπόδιζε την επιβολή της εφαρμογής του νόμου ή θα ήταν αντίθετη προς το δημόσιο συμφέρον ή θα έβλαπτε τα νόμιμα εμπορικά συμφέροντα συγκεκριμένων δημόσιων ή ιδιωτικών επιχειρήσεων.
 Άρθρο 290
 Ανταλλαγή πληροφοριών
 1. Κατόπιν αιτήματος άλλου Μέρους, και στον βαθμό που επιτρέπεται από


text:
νομική άποψη, Μέρος παρέχει, μέσω του συντονιστή συμφωνίας του, πληροφορίες και άμεσες απαντήσεις σε κάθε θέμα που αφορά οποιοδήποτε ζήτημα ενδέχεται να επηρεάσει oυσιαστικά την παρούσα συμφωνία.
 2. Οσάκις, σύμφωνα με την παρούσα συμφωνία, Μέρος παρέχει σε άλλο Μέρος πληροφορίες τις οποίες έχει χαρακτηρίσει ως εμπιστευτικές, το άλλο Μέρος αντιμετωπίζει τις πληροφορίες αυτές ως εμπιστευτικές.
 3. Κατόπιν αιτήματος Μέρους, ο συντονιστής συμφωνίας άλλου Μέρους υποδεικνύει την αρμόδια υπηρεσία ή τον αρμόδιο υπάλληλο για κάθε θέμα που αφορά την εφαρμογή της παρούσας συμφωνίας και παρέχει την απαιτούμενη στήριξη για τη διευκόλυνση της επικοινωνίας με το Μέρος που υποβάλλει το αίτημα.
 Άρθρο 291
 Διοικητικές διαδικασίες
 Έκαστο Μέρος διαχειρίζεται με συνεπή, αμερόληπτο και λογικό τρόπο όλα τα μέτρα γενικής ισχύος που αναφέρονται στο άρθρο 288 παράγραφος 1. Για τον σκοπό αυτό, όταν εφαρμόζει τα μέτρα αυτά σε ιδιώτες, εμπορεύματα, υπηρεσίες ή εγκαταστάσεις άλλου Μέρους σε ειδικές περιπτώσεις, έκαστο Μέρος:
 α)
 ενημερώνει, όταν είναι δυνατόν και σύμφωνα με το εγχώριο δίκαιό του, τα πρόσωπα που επηρεάζονται άμεσα από μια διαδικασία, σε εύλογο χρόνο όταν ξεκινά μια διαδικασία, και η ενημέρωση περιλαμβάνει περιγραφή της φύσης της διαδικασίας, δήλωση της αρμοδίας αρχής στη δικαιοδοσία της οποίας εμπίπτει η διαδικασία που κινείται και γενική περιγραφή των αμφισβητούμενων ζητημάτων·
 β)
 μεριμνά ώστε να παρέχεται στα εν λόγω πρόσωπα εύλογη δυνατότητα να υποβάλλουν τα στοιχεία και τα επιχειρήματά τους για να υποστηρίξουν τη θέση τους πριν από οποιαδήποτε οριστική διοικητική ενέργεια, εφόσον το επιτρέπουν ο χρόνος, η φύση της διαδικασίας και το δημόσιο συμφέρον, και
 γ)
 εξασφαλίζει ότι οι διαδικασίες του βασίζονται στο εγχώριο δίκαιό του και είναι σύμφωνες με αυτό.
 Άρθρο 292
 Επανεξέταση και προσφυγή
 1. Έκαστο Μέρος θεσπίζει ή διατηρεί δικαστική ή οιονεί δικαστική αρχή ή διοικητικό δικαστήριο ή διαδικασίες με σκοπό την άμεση επανεξέταση και, αν συντρέχει λόγος, τη διόρθωση των τελικών διοικητικών ενεργειών που σχετίζονται με ζητήματα που αφορούν το εμπόριο τα οποία καλύπτει η παρούσα συμφωνία. Τα δικαστήρια αυτά ή οι διαδικασίες ανεξάρτητα από την υπηρεσία ή την αρχή στην οποία έχει ανατεθεί η διοικητική επιβολή και οι υπεύθυνοι για αυτά είναι αμερόληπτοι και δεν έχουν ουσιαστικό συμφέρον από την έκβαση της υπόθεσης.
 2. Έκαστο Μέρος διασφαλίζει ότι στα δικαστήρια ή τις διαδικασίες αυτές παρέχεται στους αντιδίκους το δικαίωμα:
 α)
 της εύλογης δυνατότητας να υποστηρίξουν ή να υπερασπίζονται τις αντίστοιχες θέσεις τους, και
 β)
 απόφασης η οποία βασίζεται στις αποδείξεις και τα στοιχεία που κατατέθηκαν ή, εάν το απαιτεί το εγχώριο δίκαιό του, στον φάκελο που συνέταξε η διοικητική αρχή.
 3. Με την επιφύλαξη έφεσης ή περαιτέρω επανεξέτασης σύμφωνα με το εγχώριο δίκαιό του, έκαστο Μέρος διασφαλίζει ότι οι αποφάσεις αυτού του είδους εφαρμόζονται από την αρμόδια υπηρεσία ή αρχή όσον αφορά την εν λόγω διοικητική ενέργεια και διέπουν την πρακτική της υπηρεσίας ή της αρχής αυτής.
 Άρθρο 293
 Διαφάνεια όσον αφορά τις επιδοτήσεις
 1. Για τους σκοπούς της παρούσας συμφωνίας, η επιδότηση για εμπορευματικές συναλλαγές αποτελεί μέτρο το οποίο εμπίπτει στον ορισμό που αναφέρεται στο άρθρο 1.1 της συμφωνίας για τις επιδοτήσεις και έχει ατομικό χαρακτήρα κατά την έννοια του άρθρου 2 της


text:
εν λόγω συμφωνίας.
 2. Στον τομέα των επιδοτήσεων για εμπορευματικές συναλλαγές, έκαστο Μέρος εξασφαλίζει την ύπαρξη διαφάνειας. Αρχής γενομένης δύο έτη μετά την έναρξη ισχύος της παρούσας συμφωνίας, έκαστο Μέρος υποβάλλει, ανά διετία, έκθεση στα άλλα Μέρη σχετικά με τη νομική βάση, τη μορφή, το ποσό ή τον προϋπολογισμό και, εάν είναι δυνατόν, τον παραλήπτη των επιδοτήσεων που χορηγούνται από την κυβέρνησή του ή οποιοδήποτε δημόσιο φορέα. Η εν λόγω έκθεση θεωρείται ότι έχει παρασχεθεί εάν οι σχετικές πληροφορίες διατίθενται από το ενδιαφερόμενο Μέρος ή, εξ ονόματός του, σε δημοσίως προσβάσιμο δικτυακό τόπο. Κατά την ανταλλαγή πληροφοριών, τα Μέρη λαμβάνουν υπόψη τις απαιτήσεις του επαγγελματικού και του επιχειρηματικού απορρήτου.
 3. Η Επιτροπή Εμπορίου εξετάζει τακτικά την πρόοδο που σημειώνει έκαστο Μέρος ως προς την εφαρμογή του παρόντος άρθρου.
 4. Οι διατάξεις του παρόντος άρθρου δεν θίγουν τα δικαιώματα των Μερών να εφαρμόζουν εμπορικά μέτρα αποκατάστασης ή να προσφεύγουν σε διαδικασία επίλυσης διαφορών ή άλλες κατάλληλες ενέργειες κατά επιδοτήσεων που χορηγούνται από άλλο Μέρος, σύμφωνα με τις σχετικές διατάξεις της Συμφωνίας ΠΟΕ.
 5. Τα Μέρη συμφωνούν να ανταλλάσσουν πληροφορίες κατόπιν αιτήματος οποιουδήποτε από τα Μέρη για ζητήματα που αφορούν επιδοτήσεις σχετικές με συναλλαγές στον τομέα των υπηρεσιών και να πραγματοποιήσουν την πρώτη ανταλλαγή απόψεων για τα θέματα αυτά ένα έτος μετά την έναρξη ισχύος της παρούσας συμφωνίας.
 6. Το παρόν άρθρο δεν υπόκειται στον Τίτλο XII (Επίλυση διαφορών).
 Άρθρο 294
 Ειδικοί κανόνες
 Οι διατάξεις του παρόντος Τίτλου εφαρμόζονται με την επιφύλαξη τυχόν ειδικών κανόνων που θεσπίζονται σε άλλους Τίτλους της παρούσας συμφωνίας.
 ΤΙΤΛΟΣ XI
 ΓΕΝΙΚΕΣ ΕΞΑΙΡΕΣΕΙΣ
 Άρθρο 295
 Εξαίρεση για λόγους ασφαλείας
 1. Καμία διάταξη της παρούσας συμφωνίας, δεν ερμηνεύεται υπό την έννοια ότι:
 α)
 απαιτείται από τα Μέρη να παρέχουν πληροφορίες την κοινολόγηση των οποίων θεωρούν αντίθετη προς τα ουσιώδη τους συμφέροντα ασφαλείας, ή να παρέχουν πρόσβαση σε αυτές, ή
 β)
 εμποδίζει τα Μέρη να λαμβάνουν μέτρα τα οποία κρίνουν απαραίτητα για την προάσπιση των ουσιωδών συμφερόντων ασφάλειάς τους, και τα οποία:
 i)
 αφορούν δημόσιες συμβάσεις απαραίτητες για την εθνική ασφάλεια ή την εθνική άμυνα·
 ii)
 αφορούν σχάσιμα ή συντήξιμα υλικά ή τα υλικά από τα οποία παράγονται·
 iii)
 συνδέονται με την παραγωγή, σχετικές δημόσιες συμβάσεις ή την εμπορία όπλων, πυρομαχικών και πολεμικών υλικών, και αφορούν το εμπόριο άλλων εμπορευμάτων και υλικών καθώς και την παροχή υπηρεσιών ή εγκατάστασης, εφόσον πραγματοποιείται άμεσα ή έμμεσα για τον εφοδιασμό στρατιωτικής εγκατάστασης·
 iv)
 λαμβάνονται σε καιρό πολέμου ή άλλης έκτακτης κατάστασης στις διεθνείς σχέσεις, ή
 γ)
 εμποδίζει τα Μέρη να λαμβάνουν μέτρα απαραίτητα για να ανταποκριθούν στις υποχρεώσεις που έχουν αναλάβει για τη διατήρηση ή την αποκατάσταση της διεθνούς ειρήνης και ασφάλειας.
 2. Η Επιτροπή Εμπορίου ενημερώνεται, όσο το δυνατόν πληρέστερα,σχετικά με τα μέτρα που λαμβάνονται από Μέρος βάσει της παραγράφου 1 στοιχεία β) και γ) καθώς και σχετικά με τη λήξη της ισχύος τους.
 Άρθρο 296
 Φορολογία
 1. Η παρούσα συμφωνία εφαρμόζεται στα φορολογικά μέτρα, μόνο εφόσον η εφαρμογή αυτή είναι αναγκαία για να τεθούν σε εφαρμογή οι διατάξεις της παρούσας συμφωνίας.
 2. Καμία διάταξη της παρούσας συμφωνίας δεν επηρεάζει τα δικαιώματα


text:
και τις υποχρεώσεις των Μερών δυνάμει οποιασδήποτε φορολογικής σύμβασης (85) μεταξύ κράτους μέλους της Ευρωπαϊκής 'Ενωσης και υπογράφουσας χώρας των Άνδεων. Σε περίπτωση σύγκρουσης της παρούσας συμφωνίας με οποιαδήποτε τέτοια σύμβαση, η εν λόγω σύμβαση υπερισχύει όσον αφορά τη σύγκρουση. Στην περίπτωση που υπάρχουν φορολογικές συμβάσεις μεταξύ κράτους μέλους της Ευρωπαϊκής 'Ενωσης και υπογράφουσας χώρας των Άνδεων, οι αρμόδιες αρχές, δυνάμει της σύμβασης αυτής, έχουν την αποκλειστική αρμοδιότητα να αποφαίνονται σχετικά με το εάν υπάρχει σύγκρουση μεταξύ της παρούσας συμφωνίας και της εν λόγω σύμβασης.
 3. Καμία διάταξη της παρούσας συμφωνίας δεν ερμηνεύεται υπό την έννοια ότι εμποδίζει Μέρος να θεσπίσει ή να επιβάλει την εφαρμογή μέτρου, το οποίο:
 α)
 αποσκοπεί στην εξασφάλιση της αποτελεσματικής και δίκαιης επιβολής και είσπραξης άμεσων φόρων·
 β)
 κάνει διάκριση κατά την εφαρμογή των σχετικών διατάξεων της εσωτερικής φορολογικής νομοθεσίας, συμπεριλαμβανομένων των διατάξεων που αποσκοπούν στην επιβολή και είσπραξη των δασμών, μεταξύ φορολογουμένων που δεν ευρίσκονται στην ίδια κατάσταση, ειδικότερα όσον αφορά τον τόπο διαμονής τους ή τον τόπο όπου επενδύουν τα κεφάλαιά τους.
 γ)
 στοχεύει στην πρόληψη της φοροαποφυγής ή της φοροδιαφυγής, κατ’ εφαρμογή φορολογικών διατάξεων που περιέχονται σε συμβάσεις για την αποφυγή της διπλής φορολόγησης ή σε άλλες φορολογικές συμφωνίες, ή στην εσωτερική φορολογική νομοθεσία, ή
 δ)
 δεν συμβιβάζεται με υποχρέωση του μάλλον ευνοούμενου κράτους (ΜΕΚ) που καθορίζεται στο πλαίσιο της παρούσας συμφωνίας, υπό τον όρο ότι η ανόμοια μεταχείριση απορρέει από φορολογική σύμβαση.
 4. Οι όροι ή οι έννοιες φορολογίας που δεν ορίζονται στην παρούσα συμφωνία καθορίζονται με βάση τους ορισμούς και τις έννοιες φορολογίας ή με ισοδύναμους ή παρεμφερείς ορισμούς και έννοιες, βάσει του εγχωρίου δικαίου του Μέρους που λαμβάνει το εκάστοτε μέτρο.
 Άρθρο 297
 Ισοζύγιο πληρωμών
 1. Εάν Μέρος αντιμετωπίζει, ή ενδέχεται να αντιμετωπίσει, σοβαρά εξωτερικά δημοσιονομικά προβλήματα ή προβλήματα του ισοζυγίου πληρωμών, το Μέρος αυτό δύναται να θεσπίζει ή να διατηρεί περιοριστικά μέτρα σχετικά με τις εμπορευματικές συναλλαγές, τις συναλλαγές στον τομέα των υπηρεσιών και της εγκατάστασης, καθώς και σχετικά με τις πληρωμές ή μεταβιβάσεις για συναλλαγές που συνδέονται με τις εν λόγω συναλλαγές.
 2. Κάθε περιοριστικό μέτρο που θεσπίζεται ή διατηρείται βάσει της παραγράφου 1 απαιτείται να μη δημιουργεί διακριτική μεταχείριση, να έχει περιορισμένη διάρκεια, να μην υπερβαίνει το απολύτως αναγκαίο για τη διόρθωση της κατάστασης του ισοζυγίου πληρωμών, και να είναι σύμφωνο με τους όρους που καθορίζονται στη Συμφωνία ΠΟΕ και να συνάδει με τα Άρθρα της Συμφωνίας του Διεθνούς Νομισματικού Ταμείου, κατά περίπτωση (86).
 3. Τα Μέρη καταβάλλουν κάθε δυνατή προσπάθεια για να αποφεύγουν την επιβολή των περιοριστικών μέτρων που αναφέρονται στην παράγραφο 1. Σε περίπτωση θέσπισης ή τροποποίησης από Μέρος παρόμοιων μέτρων, το εν λόγω Μέρος ενημερώνει αμέσως τα άλλα Μέρη και υποβάλλει, το συντομότερο δυνατόν, χρονοδιάγραμμα για την κατάργησή τους.
 4. Οι διαβουλεύσεις πραγματοποιούνται αμέσως στο πλαίσιο της Επιτροπής Εμπορίου. Κατά τις διαβουλεύσεις αυτές, εκτιμώνται η κατάσταση του ισοζυγίου πληρωμών του Μέρους που θεσπίζει ή διατηρεί περιοριστικά μέτρα δυνάμει του παρόντος άρθρου, καθώς και τα ίδια τα μέτρα, λαμβανομένων υπόψη, μεταξύ άλλων, παραγόντων, όπως:
 α)
 η φύση και η έκταση των προβλημάτων του ισοζυγίου


text:
πληρωμών και των εξωτερικών δημοσιονομικών δυσχερειών·
 β)
 το εξωτερικό οικονομικό και εμπορικό περιβάλλον, και
 γ)
 τα εναλλακτικά διορθωτικά μέτρα που είναι δυνατόν να ληφθούν.
 Οι διαβουλεύσεις αφορούν τη συμμόρφωση κάθε περιοριστικού μέτρου με τις παραγράφους 2 και 3. Ολα τα στατιστικά πορίσματα και άλλα στοιχεία που υποβάλλονται από το Διεθνές Νομισματικό Ταμείο σχετικά με το συνάλλαγμα, τα νομισματικά αποθεματικά και το ισοζύγιο πληρωμών γίνονται αποδεκτά. Τα συμπεράσματα βασίζονται στην εκτίμηση του Διεθνούς Νομισματικού Ταμείου όσον αφορά το ισοζύγιο πληρωμών και την εξωτερική δημοσιονομική κατάσταση του Μέρους που θεσπίζει τα μέτρα.
 ΤΙΤΛΟΣ XII
 ΕΠΙΛΥΣΗ ΔΙΑΦΟΡΩΝ
 ΚΕΦΑΛΑΙΟ 1
 Στόχοι, πεδίο εφαρμογής και ορισμοί
 Άρθρο 298
 Στόχος
 Στόχος του παρόντος Τίτλου είναι να αποτρέπονται και να επιλύονται οι διαφορές μεταξύ των Μερών όσον αφορά την ερμηνεία και την εφαρμογή της παρούσας συμφωνίας και να επιτυγχάνεται, κατά το δυνατόν, αμοιβαία ικανοποιητική λύση κάθε ζητήματος που θα ήταν δυνατό να επηρεάσει την εφαρμογή της. Εάν δεν είναι δυνατή μια αμοιβαία αποδεκτή λύση, ο πρώτος στόχος του παρόντος Τίτλου είναι γενικά να εξασφαλίσει την ανάκληση των σχετικών μέτρων, εάν αυτά αποδεικνύεται ότι αντιβαίνουν στις διατάξεις της παρούσας συμφωνίας.
 Άρθρο 299
 Πεδίο εφαρμογής
 1. Εκτός εάν η παρούσα συμφωνία ορίζειάλλως, οι διατάξεις του παρόντος Τίτλου εφαρμόζονται για οποιαδήποτε διαφορά σχετικά με την ερμηνεία και την εφαρμογή της παρούσας συμφωνίας, ιδίως εάν ένα από τα Μέρη θεωρεί ότι ένα μέτρο που θεσπίζει άλλο Μέρος δεν είναι ή θα μπορούσε να μην είναι συμβατό με τις υποχρεώσεις του βάσει της παρούσας συμφωνίας.
 2. Ο παρών Τίτλος δεν εφαρμόζεται σε διαφορές μεταξύ των υπογραφουσών χωρών των Άνδεων.
 Άρθρο 300
 Ορισμοί
 Για τους σκοπούς του παρόντος Τίτλου, ως «Μέρος της διαφοράς» ή «Μέρος διαφοράς» και «Μέρη της διαφοράς» ή «Μέρη διαφοράς» νοούνται Μέρος ή Μέρη της παρούσας συμφωνίας που είναι Μέρος ή Μέρη σε διαδικασία επίλυσης διαφορών βάσει του παρόντος Τίτλου.
 ΚΕΦΑΛΑΙΟ 2
 Διαβουλεύσεις
 Άρθρο 301
 Διαβουλεύσεις
 1. Τα Μέρη επιδιώκουν τη διευθέτηση οποιασδήποτε διαφοράς για θέμα που αναφέρεται στο άρθρο 299 μέσω διεξαγωγής διαβουλεύσεων με καλή πίστη και με στόχο την επίτευξη αμοιβαία αποδεκτής λύσης.
 2. Μέρος δύναται να επιδιώκει την έναρξη διαβουλεύσεων, μέσω γραπτού αιτήματος προς ένα άλλο Μέρος, και με αντίγραφο προς την Επιτροπή Εμπορίου, προσδιορίζοντας το επίμαχο μέτρο και τη νομική βάση για την καταγγελία.
 3. Το Μέρος στο οποίο υποβάλλεται το αίτημα απαντά στο αίτημα για διαβουλεύσεις, με αντίγραφο προς την Επιτροπή Εμπορίου, εντός δέκα ημερών από την παραλαβή του αιτήματος αυτού. Σε επείγουσες περιπτώσεις, το χρονικό αυτό διάστημα είναι πέντε ημέρες.
 4. Τα Μέρη της διαφοράς δύνανται να συμφωνήσουν να μην αρχίσουν διαβουλεύσεις σύμφωνα με το παρόν άρθρο και να προσφύγουν κατευθείαν στη διαδικασία της ειδικής ομάδας διαιτησίας σύμφωνα με το άρθρο 302. Απόφαση αυτού του είδους κοινοποιείται γραπτώς στην Επιτροπή Εμπορίου, το αργότερο πέντε ημέρες πριν από την αίτηση για τη σύσταση ειδικής ομάδας διαιτησίας.
 5. Εκτός εάν τα Μέρη που συμμετέχουν στις διαβουλεύσεις συμφωνούν άλλως, οι διαβουλεύσεις πραγματοποιούνται, και θεωρείται ότι έχουν ολοκληρωθεί, σε διάστημα τριάντα ημερών από την ημερομηνία παραλαβής του αιτήματος από το Μέρος στο οποίο υποβάλλεται το αίτημα και πραγματοποιούνται


text:
στο έδαφος αυτού. Κατόπιν συμφωνίας των Μερών της διαφοράς, οι διαβουλεύσεις είναι δυνατόν να πραγματοποιηθούν, με οποιοδήποτε διαθέσιμο τεχνικό μέσο. Οι διαβουλεύσεις και όλες οι πληροφορίες που αποκαλύπτονται κατά τις διαβουλεύσεις είναι εμπιστευτικές.
 6. Σε επείγουσες περιπτώσεις, μεταξύ άλλων στην περίπτωση ευπαθών εμπορευμάτων ή στην περίπτωση εμπορευμάτων ή υπηρεσιών που χάνουν γρήγορα την εμπορική τους αξία, όπως ορισμένα εποχικά εμπορεύματα ή υπηρεσίες, οι διαβουλεύσεις αρχίζουν εντός δεκαπέντε ημερών από την ημερομηνία παραλαβής του αιτήματος από το Μέρος στο οποίο υποβάλλεται το αίτημα και θεωρείται ότι έχουν ολοκληρωθεί εντός των δεκαπέντε αυτών ημερών.
 7. Κατά τη διάρκεια των διαβουλεύσεων, έκαστο συμμετέχον στις διαβουλεύσεις Μέρος παρέχει επαρκή αντικειμενικά στοιχεία, ώστε να καθίσταται δυνατή η πλήρης εξέταση του τρόπου με τον οποίο το ισχύον ή προτεινόμενο μέτρο, ή οποιοδήποτε άλλο ζήτημα, θα μπορούσε να επηρεάσει τη λειτουργία και εφαρμογή της παρούσας συμφωνίας.
 8. Κατά τη διάρκεια των διαβουλεύσεων δυνάμει του παρόντος άρθρου, έκαστο συμμετέχον στις διαβουλεύσεις Μέρος εξασφαλίζει τη συμμετοχή προσωπικού των αρμόδιων κρατικών αρχών του, το οποίο διαθέτει τις αναγκαίες γνώσεις σχετικά με το θέμα που αποτελεί αντικείμενο των διαβουλεύσεων.
 9. Εκτός εάν τα Μέρη που συμμετέχουν στις διαβουλεύσεις συμφωνούνάλλως, σε περίπτωση υποβολής διαφοράς σε διαβουλεύσεις στο πλαίσιο υποεπιτροπής που θεσπίζεται στην παρούσα συμφωνία, οι εν λόγω διαβουλεύσεις δύνανται να αντικαταθιστούν τις διαβουλεύσεις δυνάμει του παρόντος άρθρου, υπό τον όρο ότι το επίμαχο μέτρο και η νομική βάση της καταγγελίας προσδιορίζονται δεόντως κατά τις διαβουλεύσεις αυτές. Εκτός εάν τα Μέρη που συμμετέχουν στις διαβουλεύσειςσυμφωνούν άλλως, οι διαβουλεύσεις που πραγματοποιούνται στο πλαίσιο υποεπιτροπής θεωρείται ότι έχουν ολοκληρωθεί εντός τριάντα ημερών από την ημερομηνία παραλαβής, από το Μέρος στο οποίο υποβάλλεται το αίτημα, του αιτήματος για διαβουλεύσεις.
 10. Εντός πέντε ημερών από την ημερομηνία παραλαβής του αιτήματος για διαβουλεύσεις, Μέρος το οποίο δεν είναι Μέρος που συμμετέχει στις διαβουλεύσεις και το οποίο εξαρτά συμφέρον από το ζήτημα που αποτελεί αντικείμενο των διαβουλεύσεων, δύναται να ζητεί γραπτώς από τα Μέρη που συμμετέχουν στις διαβουλεύσεις, με αντίγραφο προς την Επιτροπή Εμπορίου, να συμμετάσχει στις διαβουλεύσεις. Υπό τον όρο ότι κανένα από τα Μέρη που συμμετέχουν στις διαβουλεύσεις δεν απορρίπτει την αίτηση αυτή, το εν λόγω Μέρος δύναται να συμμετάσχει ως τρίτος σύμφωνα με τον εσωτερικό κανονισμό που θεσπίζεται δυνάμει του άρθρου 315 (εφεξής «εσωτερικός κανονισμός»).
 ΚΕΦΑΛΑΙΟ 3
 Διαδικασίες επίλυσης διαφορών
 Άρθρο 302
 Έναρξη διαδικασίας διαιτησίας
 1. Το καταγγέλλον Μέρος δύναται να ζητεί τη σύσταση ειδικής ομάδας διαιτησίας, εάν:
 α)
 το Μέρος κατά του οποίου στρέφεται η καταγγελία δεν απαντήσει στο αίτημα για διαβουλεύσεις σύμφωνα με το άρθρο 301 παράγραφος 3·
 β)
 οι διαβουλεύσεις δεν πραγματοποιηθούν εντός της χρονικής περιόδου που καθορίζεται στο άρθρο 301 παράγραφοι 5 ή 6, ανάλογα με την περίπτωση·
 γ)
 τα Μέρη που συμμετέχουν στις διαβουλεύσεις δεν επέτυχαν να επιλύσουν τη διαφορά με διαβουλεύσεις, ή
 δ)
 τα Μέρη της διαφοράς έχουν συμφωνήσει να μην πραγματοποιήσουν διαβουλεύσεις σύμφωνα με το άρθρο 301 παράγραφος 4.
 2. Το αίτημα για τη σύσταση ειδικής ομάδας διαιτησίας υποβάλλεται γραπτώς στο Μέρος κατά του οποίου στρέφεται η καταγγελία και στην Επιτροπή Εμπορίου. Το καταγγέλλον Μέρος προσδιορίζει στο αίτημά του